השמיניה (סדרת טלוויזיה)

**השמיניה** היא סדרת טלוויזיה ישראלית מסוגת דרמת נעורים ומדע בדיוני ששודרה בשנים 2005–2007 במשך 3 עונות בערוץ הילדים ללקוחות HOT. בנוסף, יצאה סדרת ספרים המבוססים על הסדרה. את הסדרה יצר וכתב גיורא חמיצר וביים רובי דואניאס. הסדרה הופקה על ידי נגה תקשורת וטדי הפקות.

בשנים 2013–2014 הסדרה חודשה לסדרת בת: "השמיניה – הדור הבא", שאת שתי עונותיה (4–5) כתבה חן קלימן, כשחלק מהפרקים נכתבו על ידי גיורא חמיצר. סדרת הבת ספגה ביקורות קשות מטעם הצופים שטענו כי לא אמור להיות המשך לסדרה המקורית.

ב-5 ביוני 2025, לכבוד חגיגות 20 שנה לפרק הראשון של הסדרה, עלתה בערוץ הילדים סדרת ספיישל עם איחוד שחקני השמיניה. השחקנים שהשתתפו הם: ידידיה ויטל, דון לני-גבאי, שירה וילנסקי, דני לשמן, הילי ילון וטל מוסרי. הסדרה צולמה באמצע מאי 2025 באולפן מיוחד.

## סקירת הסדרה

## עלילה
### עונה 1
**פרקים 1–60 (59 פרקי עלילה + פרק מאחורי הקלעים)**

**אבנר הלוי** הוא מדען מוכשר אשר מכנס תחילה שישה ילדים לפרויקט סודי בשם "השישיה", עד שברגע האחרון חברו הטוב, **עמוס דביר**, מצרף את ילדיו **מאיה** ו**יונתן** לפרויקט, אך בשמותיהם הבדויים "**איה**" ו"**ניני**", ובכך שם הפרויקט השתנה ל"השמיניה". הפרויקט מוסווה בתור כיתה ט'8 בבית ספר רבין שבתל אביב. בפרויקט מגלים כי לחבורה יש "גלי למדא", שזו אנרגיה מוחית מיוחדת שקיימת אצל ילדים מחוננים. אבנר הוא אביהם של **אדם** – אחד מילדי הפרויקט, ושל **רותם** – חברתה הטובה ביותר של מאיה בתקופה שהייתה בת 10. בעברו, היה אבנר חלק מקבוצת מדענים שנקראה "שלישיית למדא" יחד עם עמוס ו**רוברטו**. הניסוי של השלושה נדחה, ורוברטו היה מאוכזב מכך. בעקבות זאת **לילי**, אשתו של עמוס, השתמשה בשני ילדיה, מאיה ויונתן שהיו אז בני 3 לניסוי, אך הניסוי כשל והתרחש פיצוץ במעבדה. בזמן שעמוס ואבנר ניסו להבין מה קרה, רוברטו הציל את שני הילדים משריפה ונכווה קשות בצווארו.

בפרק הראשון עמוס מת לכאורה ימים ספורים אחרי שהוא מכניס את ילדיו מאיה ויונתן, שהיו תאומים בני 10, למכונה שבנה בשם "טורבו טיים". המכונה מבגרת את שני הילדים והופכת אותם בין לילה לבני 15. מאיה ויונתן מצטרפים לפרויקט "השמיניה", אך בשמותיהם הבדויים "איה" ו"ניני" עם זהות שאביהם תפר להם: הם בני דודים של מאיה ויונתן שהגיעו מאמריקה במטרה להשתתף בפרויקט של אבנר. הם חוברים לאדם, **נטשה**, **רוני**, **אבי**, **מיקה** ו**דורי**, שתחילה צחקו עליהם בגלל הבגדים המוזרים שהם לבשו, אך בסוף הופכים לחבריהם הטובים לפרויקט. בזמן תקופת הלימודים בבית ספר, אדם ואיה מתקרבים, ובהמשך הופכים לבני זוג מבלי לדעת שמדובר במאיה, החברה של אחותו הצעירה רותם. במקביל, רוני נפרדת מ**אילן**, בן זוגה המבוגר ממנה. היא מתחילה להתקרב לניני, והם הופכים לבני זוג. בהמשך מתגלה כי עמוס לא באמת מת, אלא הכניס את עצמו ל"טורבו טיים" בפעולה הפוכה – והצעיר את עצמו, כשהוא נושא את השם הבדוי "**דדי**". הוא הופך למורה להיסטוריה של הפרויקט ונאלץ להסתיר את זהותו מילדיו. בהמשך, דדי הופך לבן זוגה של **דגנית**, המחנכת של "השמיניה" ואימו של **בן-בן**, שהיה חברו הטוב ביותר של יונתן בתקופה שהיה בן 10. בהמשך העונה מגיעה לארץ לילי, אימם של מאיה ויונתן, ועוברת לגור איתם אחרי 7 שנים שבהן לא התראו כי היא ברחה מעמוס ועזבה את הארץ לאחר שהניסוי נכשל. לילי מתגלה כפושעת העובדת עם רוברטו (שרוצה לנקום בעמוס ואבנר שנטשו אותו בעקבות הניסוי שנכשל בעבר) במטרה לגנוב את אנרגיית ה"למדא" שבמוחות ילדי הפרויקט (ילדי "השמיניה"). במקביל, רותם ובן-בן מתחילים לחשוד שמשהו לא בסדר ומחליטים לחפש את מאיה ויונתן, אבל כל פעם הם מוצאים את איה וניני. לקראת סיום העונה לילי נכשלת במשימתה ונשלחת לכלא, ורוברטו נאלץ לברוח מהארץ. בנוסף דדי חושף בפני איה וניני שהוא אביהם עמוס וסיפר להם את האמת. במהלך העונה חברי השמיניה (ובסוף גם רותם ובן-בן) גילו על כך שאיה וניני הם למעשה מאיה ויונתן בני ה-10. בעקבות הגילוי ניני נפרד מרוני ואדם נפרד מאיה כשגילה שהתאהב בחברה לשעבר של רותם אחותו. בפרק הסיום, הפרויקט נחשף ובעקבות המצב, אבנר ודדי נאלצים לסגור את הפרויקט ולפצל את חברי השמיניה לכיתות האחרות בשכבה ט' (אבי ומיקה בכיתה אחת, דורי ורוני בכיתה שנייה, ואדם ונטשה בכיתה שלישית), ודדי מחליט להחזיר את איה וניני לגילם וזהותם המקוריים ושניהם יחזרו ללמוד בכיתה ה'1. ניני נכנס ללא היסוס למכונה וחוזר לגיל 10 ומתאחד מחדש עם בן-בן ורותם, בעוד איה המתלבטת בוחרת בסוף להישאר בגיל 15 וחזרה להיות בת הזוג של אדם שהבין שעשה טעות.

### עונה 2
**פרקים 61–115 (55 פרקי עלילה)**

כחצי שנה לאחר אירועי העונה הראשונה, אבנר ודדי עומדים למשפט על הפעלת הפרויקט. לאחר שהפרויקט נסגר, נאלצים שמונת הילדים לחזור לכיתות הרגילות שלהם (מכיוון שאיה נשארה בת 15, היא מצטרפת לכיתה עם אדם ונטשה). **יאיר** נבחר לראשות הממשלה, ורגע לפני גזר הדין מחליט להעיד במשפט בעד אבנר ודדי ובכך מציל אותם ממאסר. דדי נאלץ לפרק את מכונת ה"טורבו-טיים", אך לפני שהוא עושה זאת הוא מכניס אליה את בנו ניני ומחזיר אותו לגיל 15 כי הוא לא הרגיש בן 10 יותר והוא מתגעגע לחבריו מכיתה ט'8. פרויקט השמיניה מופעל מחדש, אך לא במסגרת בית הספר, אלא במיקום סודי בקניון עזריאלי בתל אביב שקראו לו "המצפה" כדי שלא יסגרו שוב את הפרויקט. במקביל, איה רבה עם אביה ומתרחקת ממנו, בזמן שהיא פוגשת את אמה לילי בבית הכלא ומתקרבת אליה. לילי מציעה לאיה לברוח איתה לחו"ל, ואיה מסכימה, אך במהלך הטיסה שלה המטוס מתרסק בים, והיא מוכרזת כנעדרת. לאחר חיפושים רבים אחריה – נקבע מותה. משפחתה וחבריה מתאבלים עליה במשך זמן רב, אבל ניני הוא היחיד שהאמין שהיא עדיין חיה, ומסרב להשלים עם הידיעה שהיא מתה. במהלך היעדרותה של איה, דגנית מוצאת חסרת בית בשם **ניצן**, ומציעה לה להתארח בבית משפחת דביר. כשניצן מגלה שדגנית עוזרת ודואגת לה ומשפיעה עליה לטובה היא עוברת לגור אצל דגנית ודדי בחדרה של איה, ולאחר שגילו שיש לה גלי למדא היא מצטרפת לשמיניה. היא הפכה לבת זוגו של דורי, אך לאחר זמן קצר נפרדת ממנו ומתאהבת באדם, ובכך נהיו בני זוג כשאדם השלים עם מותה של איה. בהמשך העונה מתגלה כי איה לא מתה, אלא נחטפה מהמטוס על ידי כת בשם "סקורפיו" שכולאת אותה במתחם סגור במדבר. איה מנסה פעמים רבות לברוח מהמתחם בו נכלאה – אך צמיד חשמלי שעל רגלה מונע ממנה לצאת מהמקום. בגלל זה, היא נאלצת לשרוד לבדה, ללא אוכל ועם מעט מי באר. ניני הרגיש פיזית את מה שאיה עברה במדבר (צרידות, שתייה מרובה מהרגיל, והרבה הקאות). לכאורה, הכת "סקורפיו" מנצלת את איה כדי להפיץ את משנתם, באמצעות ה"למדא קלאוד", למאמיניה של הכת. הם עושים זאת כדי להעביר את הבשורה שלהם לכל העולם, אך מאוחר יותר מתגלה כי הזקן (מנהיג הכת) למעשה הוא אדם צעיר שבעקבות ה"טורבו טיים" הפך לזקן ושהוא רצה את הלמדא בשביל לחיות חיי נצח. בהמשך בחנו את התיאוריה של ניני לגבי העובדה שאיה עדיין חיה, ולאחר שבועות ארוכים של חיפושים אחריה, הוריה וחברי השמיניה מוצאים אותה ומופתעים לראותה בחיים, אך כולם נתפסים וצופים באיה וניני שעמדו כמעט להיעקץ על ידי עקרב. בסיום העונה שני האחים ניצלים ואיתם הוריהם וחברי השמיניה, בעוד חברי הכת נאסרים או מתים. בזמן שלילי הצילה את ילדיה היא נעקצה על ידי עקרב במקומם. הזקן, מנהיג הכת, מצליח להצעיר את גופו ולהיעלם מפני המשטרה, אך מת לאחר שעות ספורות כתוצאה מתופעות הלוואי של ה"טורבו טיים". מתחילת העונה מקבלת נטשה זרי פרחים, ובסופו של דבר מתגלה האדם כ**דניאל**, צעיר עשיר ופילנתרופ לכאורה, שיוצא עם רוני ונטשה בו־זמנית. דניאל התגלה כחבר הכת "סקורפיו". כמו כן מתגלה כי גם **מולי**, ראש לשכתו של יאיר ואחיינו (אשר גם היה הממונה על פרויקט "המצפה"), הוא חבר בכת. רוני ונטשה קושרות את דניאל, אך הוא בורח ולא ידוע מה עלה בגורלו, בעוד מולי מת במקום. דגנית מגלה שהיא בהריון מדדי ומספרת לו את הידיעה, וזאת לאחר ששלומיק הציע לה נישואים. איה חוזרת לביתה, וניצן עוזבת את הבית ועוברת לגור עם רוני. ניצן עדיין ראתה בדגנית בתור דמות אמהית בשבילה והבטיחה לה שיתראו שוב. איה הפגועה לא מסכימה לחזור לאדם לאחר שגילתה כי הוא נמצא בזוגיות עם ניצן לאחר שחשב שהיא מתה, בעוד רוני וניני חזרו להיות יחד.

### עונה 3
**פרקים 116–165 (50 פרקי עלילה)**

לאחר אירועי העונה הקודמת, מחליטים חברי השמיניה לא להסתבך שוב בצרות ומתחילים לבלות באופן נורמלי את חופשת הקיץ. אלא שאז מגיעה ממקום בלתי צפוי הזמנה להצטרפות להיות סוכנים חשאיים בסוכנות שנקראת "המועצה", אשר בראשותה עומדת **אלכס**, אחותה של לילי ודודתם של איה וניני. איה לא מוכנה להצטרף כי היא רוצה לנוח ולהתאושש מאירועי חטיפתה ולעזור לדגנית עם ההריון שלה, אך השמונה האחרים מסכימים להצטרף למועצה. במקביל, דגנית נמצאת בהריון מתקדם עם תאומים. הרופא של דגנית הוא **יוליוס ברגר** (**ד"ר קלדרון**), שבו איה לא מפסיקה לחשוד. בהמשך חשדיה של איה מתבררים כמוצדקים, מכיוון שלבסוף מתברר כי יוליוס הוא זה שהשתיל את הלמדא בתוך האימהות של חברי השמיניה כשהיו בהריון (מלבד איה, ניני וניצן שאצלם זה גנטי), ומסתבר שאבנר מצא את ששת הילדים שנולדו מהניסוי של יוליוס. יוליוס מתגלה כאביה של ניצן. במהלך העונה מתברר כי אלכס גייסה את השמיניה על מנת שתוכל להשתמש בלמדא שלהם כדי ליצור גן שנקרא קריפטון, אשר יכול להפוך את המושתל לאדם המושלם מכיוון שרק אנשים עם גלי למדא יכולים לקלוט את הגן הזה. דניאל חוזר, ומתברר שהוא משתף פעולה עם יוליוס. הם חוטפים את ניני במטרה להשתיל בגופו את גן הקריפטון, ויוליוס עושה לדניאל ניתוח שינוי פנים על מנת שייראה ויישמע כמו ניני. דניאל מנצל זאת כדי להתחזות לניני במשך כמה זמן בשביל להשיג את הנוסחה של הקריפטון ולהפליל את רוני ברציחתו של **יואל**, שוטר וסוכן במועצה, ואחר כך הפליל גם את נטשה. איה הרגישה כי משהו רע קרה לניני (בדומה לניני שהרגיש את מה שאיה חוותה במדבר) וזה גרם לה לחשוד בו עוד יותר. בינתיים הגן לא נקלט טוב בגופו של ניני, והוא בורח מהמערה של יוליוס. אדם וניצן ביחד במהלך העונה, עד שהוא מבין כי איה חשובה לו יותר ממנה, והם נפרדים. לבסוף אדם חוזר לאיה, וניצן חוזרת לדורי. נטשה מתאהבת בסוכן מועצה בכיר בשם **עמרי** והם נהפכים לזוג. היחסים של רוני וניני נעמדים במבחן לאחר שמתברר כי דניאל התחזה לניני בחלק מהעונה, אך המצב מסתדר לבסוף. אבי מתאהב בסוכנת מועצה בשם **דפי**, אך לקראת סוף העונה חוזר למיקה כשהבין שהוא עדיין אוהב אותה. דגנית יולדת זוג תאומים - בת ובן בהפרש של דקות בודדות. אלכס מסולקת מהמועצה וחוברת ליוליוס ולדניאל. היא חוטפת את התאומים שזה עתה נולדו, מפני שגם להם יש למדא. היא באה לתת לדניאל את התאומים במערה של יוליוס, אך כשהיא מבינה שדניאל רוצה לשאוב מהם למדא, היא לוקחת את התאומים ויורה בדניאל שרודף אחריה. היא נהרגת על ידי דניאל בדירתה והוא לוקח ממנה את התאומים. השמיניה, למעט איה וניצן, מגיעים בניגוד לרצונם למערה של יוליוס, והוא אמר להם שהוא הסיבה שיש להם למדא. ניצן ואיה מגיעות עם אבנר למערה של יוליוס כדי להציל את חבריהן. יוליוס פוגש לראשונה את בתו ניצן שמבקשת ממנו שישחרר את החברים שלה, אך הוא מתנגד. לאחר שהסתבר שדניאל רוצה את הלמדא רק לעצמו, הוא מסכים לשחרר את התאומים, ואבנר לקח אותם והחזיר אותם לדדי ודגנית. בשאיבת הלמדא האחרונה שדניאל תכנן לעשות, יוליוס כביכול מקריב את ניצן ומציע לדניאל להוסיף גם אותה לשאיבת הלמדא, ובכך הלמדא קלאוד יהיה יותר חזק. דניאל נענה להצעה ומוסיף את ניצן לשאיבה, אך בעצם הם תשעה והקריפטון בנוי לשמונה, ובכך התשיעיה בעצתו של יוליוס משתמשים בקרינת הלמדא קלאוד והורגים את דניאל. יוליוס מת, וניצן נשארת יתומה. דגנית נותנת שמות לתאומים – לבתה **תמר** ולבנה **ירון**.

בפרק האחרון, המועצה רוצה להשתמש בלמדא של התשיעיה ושל התאומים כדי ליצור צבא של קריפטון בלתי מנוצח. חברי התשיעיה מבינים שהלמדא מסוכן עבורם ועבור התינוקות, והם מגלים שאפשר למחוק את הלמדא ובכך יוכלו להיות חופשיים ולחיות חיים נורמלים, אך מחיר הדבר הוא שיחד עם הלמדא ימחקו גם הזיכרונות שלהם אחד מהשני במהלך שלוש השנים שחלפו מאז שהצטרפו לפרויקט של אבנר בכיתה ט'8 (איה וניני יזכרו זה את זה מכיוון שהם אחים). לאחר התלבטויות רבות הם מסכימים למחיקת הלמדא. לפני מחיקת הלמדא והזיכרון, הזוגות נפגשו בפעם האחרונה: ניני ורוני, דורי וניצן, עמרי ונטשה, אבי ומיקה, ואדם ואיה. בבוקר שלאחר המחיקה רואים את ניצן חוזרת לחיי הרחוב וחולפת על פני אבי שממתין בתחנת האוטובוס, ושניהם לא מזהים אחד את השנייה. אבי חוזר לבאר שבע וניצן עומדת מעבר לגדר של בית הספר. גם רוני ודורי נראים עוברים בבית הספר ולא מזהים זה את זאת. בינתיים בחצר בית הספר נטשה פוגשת בחור חדש בזמן שעמרי ודפי מסתכלים עליה מחוץ לבית הספר. מיקה עוברת מאחורי נטשה מבלי לשים לב אליה. איה וניני עולים ביחד במדרגות בדרך לכיתה ונתקלים באדם תוך כדי שהוא מסתכל על איה והמבטים שלהם מצטלבים, בלי לזכור שום דבר מעברם.

## הדמויות

### השמיניה (התשיעיה) המקורית
[ממוזער|257x257px|כוכבי התשיעיה הוותיקה משמאל לימין: מיקה ([שירה וילנסקי), דורי (דני לשמן), רוני (דון לני-גבאי), אבי (אבי קורניק), נטשה (עדי הימלבלוי), ניני (ידידיה ויטל), אדם (מיכאל אלוני), ניצן (לימור אטיאס בשן), איה (הילי ילון)]]
* **יונתן "ניני" דביר** (רביד כהן, רן בוקסנבאום - יונתן / ידידיה ויטל - ניני): בנם של עמוס ולילי, ואחיינה של אלכס. אחיה התאום של איה וקטן ממנה ב-2 דקות (עובדה שהיא מרבה להזכיר). כשהיה בן 3 הוא ואחותו ניצלו על ידי רוברטו משריפה בעקבות הניסוי שנכשל. בנה החורג של דגנית. אחיהם למחצה של תמר וירון. אחיו החורג של בן-בן, והיה חברו הטוב ביותר כשעוד היה בן 10. רותם הייתה מאוהבת בו. בתחילת הסדרה היה בן 10 ושמו היה יונתן, אך בזכות מכונת הטורבו טיים שאביו בנה הוא גדל והפך לנער בן 15 בשם ניני. בחור רגיש, עדין נפש וילדותי עם לב רחב, עם יכולת חשיבה אסטרטגית גבוהה וכישורים מרהיבים בשחמט. מתגלה שיש לו גלי למדא גנטיים (בנוסף לאחותו איה ולניצן). בתחילת עונה 1 היה לו ביטחון עצמי נמוך ויריבות עם אדם, אך לאחר שניצח אותו בשחמט, אדם התנצל בפניו. בהמשך מכשיר ה-LSR שלו כביכול התקלקל, אך אבנר חשב שאין לו פעילות של למדא לעומת שאר חברי השמיניה, מה שגרם לו להוציא אותו מהפרויקט. חברי השמיניה מרדו נגד אבנר במטרה שהוא יחזור, וכשגילו שהמכשיר מזויף הוא חזר לפרויקט. בהמשך הוא ורוני התקרבו והפכו לבני זוג לאחר שאילן נפרד ממנה, אך הוא נפרד ממנה קצת לפני שהוא מגלה לה את גילו האמיתי. הוא ורותם היחידים שהאמינו שאבנר לא אשם בנוגע לווירוס. דדי חשף בפניו שהוא האבא שלו ברגע שהשמיע את הביטלס, והוא ואחותו באו וחיבקו אותו. לקראת סיום העונה הוא ואיה גילו לשאר חברי השמיניה שהם בני 10. בסוף העונה הוא חזר לגיל 10 וללמוד בכיתה ה'1 לאחר סגירת הפרויקט בבית הספר והתאחד מחדש עם בן-בן ורותם. בתחילת עונה 2 הוא הרגיש לא שייך בתור בן 10 והחליט לחזור לגיל 15. בפרויקט "המצפה" הכדור הייחודי שלו הוא כחול. הוא הגה את הרעיון להסתנן לקזינו ולהציל את חסכונותיו של אביו. בהמשך העונה כאשר איה נעדרה ונחשבה למתה, הוא היה היחיד שהאמין שהיא חיה. בהתחלה אף אחד לא האמין לו ותמר (הפסיכולוגית) ניסתה לעזור לו להשלים עם העובדה שאחותו מתה, אך למרות הניסיונות הם גילו שהוא צדק כל הזמן. הוא ואדם נסחטו על ידי בכיר בכת "סקורפיו" שיגנבו מהמוזיאון את היהלום הירוק של קע בתמורה למידע על איה, ושניהם נעזרו בניצן על מנת להשיג את היהלום. לאחר שנתפס בידי כת "סקורפיו" והתחבק עם אחותו, חברי הכת לקחו את שניהם והם כמעט נעקצו על ידי עקרב, אך ניצלו על ידי הוריהם וחברי השמיניה. בסוף העונה הוא ורוני חזרו להיות בני זוג. בעונה 3 הוא הצטרף עם חברי השמיניה למועצה. בהמשך הוא נחטף על ידי יוליוס ודניאל על מנת לשתול את דניאל ככפילו של ניני וכדי להשתמש באנרגיית הלמדא שלו בשביל להשתיל בגופו את גן הקריפטון. הוא ברח מהמעבדה ויוליוס מחליט לשחרר אותו מכיוון שגן הקריפטון לא הצליח להיקלט טוב בגופו והוא לא היה צריך אותו יותר. אחר כך הוא נלחם עם דניאל שהתחזה אליו ושפך עליו חומצה גופריתית. לאחר הגילוי שדניאל התחזה לו ושרוני שוחררה מהכלא, הוא ורוני חזרו להיות זוג לקראת סוף העונה ושניהם נפגשו פעם אחרונה לפני מחיקת הזיכרון. לאחר מחיקת הזיכרון הוא ואיה הולכים ביחד לבית ספר, וחולפים ליד אדם, כאשר הוא לא מזהה אותו כלל. בעונה 4 עובד כמלצר, הוא לא האמין שהוא היה פעם בשמיניה והתנגד למה שאבנר אמר באוזניה, אך בהמשך הוא עוזר לחברי השמיניה לאמן את השישיה החדשה. חוזר להיות בן הזוג של רוני בסוף העונה החמישית.
* **מאיה "איה" דביר** (ענבר כהן, נועה מושקוביץ' - מאיה / הילי ילון - איה): בתם של לילי ועמוס, ואחייניתה של אלכס. אחותו התאומה של ניני וגדולה ממנו ב-2 דקות (עובדה שהיא מרבה להזכיר). כשהייתה בת 3 היא ואחיה ניצלו על ידי רוברטו משריפה בעקבות הניסוי שנכשל. הייתה חברה הכי טובה של רותם כשעוד הייתה בת 10. בתחילת הסדרה הייתה בת 10 ושמה היה מאיה, וכמו אחיה היא נכנסה למכונת הטורבו טיים שאביה בנה והיא גדלה והפכה לנערה בת 15 בשם איה. בתה החורגת של דגנית. אחותם למחצה של תמר וירון. אחותו החורגת של בן-בן. בחורה רגשנית ועקשנית מאוד, חכמה ובעלת זיכרון מעולה, ואוהבת לקרוא ספרים ולחרוש עליהם. מתגלה שיש לה גלי למדא גנטיים (בנוסף לאחיה ניני ולניצן). במהלך עונה 1 הפכה לבת הזוג של אדם, אך לאחר שהיא מגלה לו שהיא מאיה בת ה-10, הוא נפרד ממנה וחזר לנטשה. דדי חשף בפניה שהוא האבא שלה ברגע שהשמיע את הביטלס, והיא ואחיה באו וחיבקו אותו. לקראת סיום העונה היא וניני גילו לשאר חברי השמיניה שהם בני 10. דדי תכנן במקור שהיא תחזור לגיל 10 ביחד עם ניני ותחזור ללמוד בכיתה ה'1, אך בסוף העונה היא חזרה להיות בת הזוג של אדם בכך שהוא שכנע אותה להישאר בת 15. לאחר סגירת הפרויקט בבית הספר היא הצטרפה לאדם ונטשה ששובצו באחת מהכיתות בשכבה ט'. בעונה 2, בפרויקט "המצפה" הכדור הייחודי שלה הוא ירוק. לאחר שמרדה באביה וביקרה את אמה בכלא היא התגנבה החוצה במהלך מסיבת יום ההולדת של דורי ועלתה על מטוס שהתרסק בים. מרבית העונה הייתה נחשבת למתה עד שהתגלה כי נחטפה על ידי כת בשם "סקורפיו" אשר הייתה אחראית להורדתה מהמטוס ולכליאתה במתחם סגור במדבר למשך חודשיים. לאחר כחודשיים במדבר היא הצליחה לברוח ממקום כליאתה, אך הגיעה ללא ידיעתה למקדש של הכת, וכתוצאה מכך נכלאת בשנית, הפעם במקדש. משפחתה וחבריה נלקחו גם הם למקדש, שם נפגשו עמה לראשונה מאז שנעדרה וגילו כי היא בחיים. לאחר שהתחבקה עם אחיה, שניהם נלקחים על ידי חברי הכת והם כמעט נעקצו על ידי עקרב, אך הוריהם וחברי השמיניה הצילו אותם והצליחו להשתלט על חברי הכת, עד להגעת כוחות המשטרה למקדש. לאחר שחרורה מהמקדש, היא חזרה לביתה והתאחדה עם משפחתה. בנוסף היא נפרדה מאדם לאחר שהבינה שהוא וניצן בני זוג, ושהוא חשב שהיא מתה. בעונה 3, בעקבות אירוע החטיפה, היא מתרחקת מהשמיניה ונשארה בבית לעזור לדגנית עם ההריון ולא הצטרפה למועצה. היא הביאה את רותם ודריה לבית משפחת דביר במטרה להציל את מסיבת יום ההולדת של בן-בן. בהמשך העונה היא חשדה ברופא של דגנית (יוליוס) שהוא מסתיר משהו, ובסוף מגלה את תוכניותיו האמיתיות. אחר כך היא חשדה בניני שמשהו לא בסדר אצלו, ואז גילתה שדניאל התחזה לניני. לקראת סיום העונה בעקבות הפרידה של אדם וניצן, היא התחילה להתקרב שוב לאדם, אך היא תפסה אותו מתנשק עם פזית. היא וניצן נעזרו באבנר על מנת למצוא את חבריהן שהוחזקו במערה של יוליוס. בסוף העונה היא ואדם חזרו להיות ביחד ושניהם נפגשו פעם אחרונה לפני מחיקת הזיכרון. לאחר מחיקת הזיכרון היא וניני הולכים ביחד לבית ספר, וחולפים ליד אדם, כאשר היא לא מזהה אותו כלל למרות שכאשר הסתכלה עליו, נראה כאילו היא מכירה אותו. בעונה 4 היא מגבשת את חברי השמיניה הוותיקה לאמן את השישיה החדשה.
* **נטשה סגוביה** (עדי הימלבלוי): מומחית באומנות וציירת מחוננת. שקטה וביישנית. בת דודה של לינה ונכדתה של אירנה. הייתה בת זוגו של אדם לפני תחילת הסדרה. חברתה הטובה של רוני. דורי היה מאוהב בה וניסה לחזר אחריה עד שהתוודה בפניה על אהבתו אליה. בין היתר הוא תיקן לה את התיק שקיבלה מסבתה. בסצנה שנמחקה היא ודורי התנשקו והפכו לזוג, אך בסופו של דבר הם נשארו חברים טובים. באמצע עונה 1 היא ואדם חזרו להיות זוג לאחר שהוא נפרד מאיה כשגילתה לו שהיא בת 10, אך היא הבינה כי שניהם לא מתאימים וכי הוא עדיין אוהב את איה. בסוף עונה 1 איה וניני גילו לה ולשאר חברי השמיניה שהם בני 10. לאחר סגירת הפרויקט בבית הספר היא שובצה עם אדם (ובהמשך גם איה הצטרפה אליהם) באחת מהכיתות בשכבה ט'. בעונה 2, בפרויקט "המצפה" הכדור הייחודי שלה הוא כתום. בהמשך היא הכירה את דניאל ויצאה איתו במקביל לרוני שיצאה איתו גם, אבל אז היא ורוני נפרדות ממנו לאחר שגילו כי הוא שיחק בשתיהן. היא הופנטה על ידי לינה כדי לצרף אותה לכת "סקורפיו", אך חבריה הצליחו להוציא אותה מההיפנוזה. בסוף העונה היא ורוני קשרו את דניאל לכיסא בזמן שכוחות המשטרה של יואל הגיעו למקדש של הכת, אבל הוא הצליח להתחמק. בעונה 3 היא הצטרפה עם חברי השמיניה למועצה. בהמשך מתגלה כי יוליוס שתל בה את גלי הלמדא כאשר עוד הייתה עוברית בבטן של אמה במוסקבה. היא הופללה על ידי דניאל בחשד שהיא עבדה איתו, וכשהוא התחזה לניני היא נישקה אותו מפני שחשבה שהוא ניני. לאחר הגילוי שדניאל התחזה לניני ושהיא השתחררה מהכלא היא מעכלת את מה שקרה לה. היא הצילה את עמרי לאחר שספג כדור כשדניאל ניסה לרצוח אותו, ולאחר מכן היא וניצן טיפלו בפציעתו בבית של רוני. בהמשך העונה היא ועמרי התאהבו והפכו לזוג לאחר שהוא השלים עם מותה של נועה, ובסוף העונה שניהם נפגשו פעם אחרונה לפני מחיקת הזיכרון. לאחר מחיקת הזיכרון היא מכירה בחור חדש בבית ספר ולא שמה לב למיקה שהלכה מאחוריה, בזמן שעמרי ודפי מסתכלים עליה מבחוץ. שלושתם הולכים במסדרון מבלי לשים לב אחת לשנייה ליד הלוקרים ששם נמצאו בן-בן ודריה. בעונה 4 עובדת כמורה לאומנות בבית הספר. עוזרת לאמן את השישיה החדשה ביחד עם חברי השמיניה הוותיקה. הכירה את עמרי והתאהבה בו מחדש מבלי להבין שהוא נשלט על ידי אבשלום. בסוף העונה החמישית, היא הרגה בטעות את עמרי לאחר שחשבה שהוא דורי. ירתה בדורי בסוף הסדרה כנקמה על מות עמרי.
***דורי פיינגולד** (דני לשמן): בחור שנון וחכם בעל ראיית מרחבים וצורות, וטכנאי אלקטרוניקה. אוהד את הפועל תל אביב. חולה סוכרת. בעונה 1 התאהב בנטשה לאחר שהיא נפרדה מאדם, וחיזר אחריה כדי לזכות באהבתה אליו. בין היתר הוא תיקן את התיק שלה שקיבלה מסבתה. בסצנה שנמחקה הוא ונטשה התנשקו והפכו לזוג אך בסופו של דבר הם נשארו חברים טובים. בפרקים 11–12 של העונה, הוא התמוטט בעקבות כך ששכח לקחת את התרופה שלו שתאזן את רמת הסוכר בדם וחברי השמיניה נתנו לו חטיף שוקולד שהציל אותו. בסוף עונה 1 איה וניני גילו לו ולשאר חברי השמיניה שהם בני 10. לאחר סגירת הפרויקט בבית הספר הוא שובץ עם רוני באחת מהכיתות בשכבה ט'. בעונה 2, בפרויקט "המצפה" הכדור הייחודי שלו הוא סגול. הוא חגג את יום הולדתו במצפה יחד עם חבריו חוץ מאיה שהתרחקה מהם. בזמן שאיה נחשבה כמתה, הוא פגש את ניצן, התאהב בה והשניים הפכו לזוג לזמן קצר, ואז הוא נפרד ממנה כשחשב שהיא בגדה בו עם אדם, שבהמשך מסתבר כי אדם וניצן התאהבו באמת. בעונה 3 הוא הצטרף עם חברי השמיניה למועצה. בהמשך מתגלה כי יוליוס שתל בו את גלי הלמדא כאשר עוד היה עובר בבטן של אמו. לאחר שאדם וניצן נפרדו וניצן עברה את הניתוח בשביל להציל את דגנית והתינוקות, הוא וניצן חזרו להיות ביחד, ובסוף העונה שניהם נפגשו פעם אחרונה לפני מחיקת הזיכרון. לאחר מחיקת הזיכרון הוא עובר במסדרון בית הספר וחלף על פני רוני שלא זכר אותה. בעונה 4 הופך לרופא. עזר לאמן את השישיה החדשה ביחד עם חברי השמיניה הוותיקה. הוא גויס במקום ניצן לעזור לאבשלום בתחילת העונה החמישית, ולכן גם מצטרף למועצה כדי לשאוב למדא מהשישיה. נהיה מפלצת למדא, מעט כמו דניאל אך יותר חזק ממנו, כיוון שקיבל את כוחות העל של השישיה. הוא הרג את אבשלום וניסה, בדומה לדניאל, לשאוב למדא מכל השישיה כדי להרוג אותם, אבל השמיניה החדשה (השישיה יחד עם תמר וירון) הצליחו להעביר את האנרגיה כלפיו. הוא ניסה לירות בהם אבל נורה על ידי נטשה כנקמה על מות עמרי ומאושפז בקומה.
***אדם הלוי** (מיכאל אלוני) (עונות 1–3): בנם הבכור של אבנר וירדנה, ואחיה הגדול של רותם. מומחה בשפות, שחצן ויהיר. היה בן הזוג של נטשה לפני תחילת הסדרה. בעונה 1 היה ביריבות עם ניני, אך לאחר שהוא ניצח אותו בשחמט, הוא בא והתנצל בפניו. בהמשך הפך לבן זוגה של איה, אבל נפרד ממנה כשגילה שהיא בת 10 ושהיא בעצם מאיה דביר. הוא חזר לנטשה באמצע עונה 1, אך שניהם הבינו שהם לא מתאימים כלל וכי הוא עדיין אוהב את איה. הוא הוחזק ביחד עם דגנית כבן ערובה על ידי לילי שכיוונה עליהם אקדח ובהמשך ניצלו. בסוף העונה חזר להיות בן הזוג של איה בכך ששכנע אותה להישאר בת 15. לאחר סגירת הפרויקט בבית הספר הוא שובץ עם נטשה (ובהמשך גם איה הצטרפה אליהם) באחת מהכיתות בשכבה ט'. בעונה 2, בפרויקט "המצפה" הכדור הייחודי שלו הוא אפור. בזמן שאיה נחשבה כמתה, הוא ומיקה התקרבו ללא ידיעתו של אבי והבינו כי זאת הייתה טעות. לאחר שהיא חזרה לזרועותיו של אבי, הוא הכיר את ניצן והשניים הפכו לזוג לאחר שדורי נפרד ממנה כשחשב שהיא בגדה בו לטובת אדם. הוא וניני נסחטו על ידי בכיר בכת "סקורפיו" שיגנבו מהמוזיאון את היהלום הירוק של קע בתמורה למידע על איה שהיא בחיים, ושניהם נעזרו בניצן על מנת להשיג את היהלום. כשאיה חזרה, היא נפרדה ממנו כשראתה אותו בזוגיות עם ניצן מפני שהוא חשב שהיא מתה. בעונה 3 הוא הצטרף עם חברי השמיניה למועצה. בהמשך מתגלה כי יוליוס שתל בו את גלי הלמדא כאשר עוד היה עובר בבטן של אמו. הוא וניצן באו לבית משפחת דביר במטרה לעזור להציל את מסיבת יום ההולדת של בן-בן. לקראת סוף עונה 3 ניצן נפרדה ממנו לאחר שהבינה כי הוא עדיין אוהב את איה, אך בהמשך פזית מתאהבת בו ונישקה אותו, ואיה תפסה אותם מתנשקים. בסוף העונה הוא חזר להיות בן זוגה של איה ושניהם נפגשו פעם אחרונה לפני מחיקת הזיכרון. לאחר מחיקת הזיכרון הוא יוצא מכיתה בבית ספר שבה לילי מלמדת צרפתית (הוא זכר אותה רק בתור מורה) ויורד במדרגות, וחולף על פני איה וניני שלא מזהים אותו כלל, והוא מסתכל על איה כאילו שהוא זוכר אותה. בתחילת העונה הרביעית (מוזכר גם בספר "השמיניה – לא נפגשנו מעולם") אבנר גילה לשמיניה (חוץ מלניצן שעבדה עם אבשלום) כי הוא היחידי שלא נמחק לו הזיכרון. בנוסף לכך חטפו אותו ל"אומיקרון" והוא לא הסכים לעבוד בשבילם. בסוף הוא נרצח על ידי ניצן לפני אירועי העונה הרביעית.
* **מיקה שקד** (שירה וילנסקי): מוזיקאית מחוננת בעלת שמיעה אבסולוטית. בתם של ליאורה ודורון שקד. מצחיקה, צינית ומרדנית. בתחילת עונה 1 היא והוריה הזמינו את אבי לגור בביתם בחדר משלו, ובעקבות כך נהיית בת זוגו של אבי. בנוסף היא, ליאורה ואבי ארגנו מסיבה לכבוד יום הולדתו. היא ואבי חשדו בדורון שהוא מנהל רומן עם אלי (אחותה של רוני), מה שאחר כך מסתבר כי האירוע לא באמת קרה. היא יזמה את הרעיון להציל את המפעל של גילה יחד עם חבריה והחזירה את אבי מבאר שבע. בסוף עונה 1 איה וניני גילו לה ולשאר חברי השמיניה שהם בני 10. לאחר סגירת הפרויקט בבית הספר היא שובצה עם אבי באחת מהכיתות בשכבה ט'. בעונה 2, בפרויקט "המצפה" הכדור הייחודי שלה הוא אדום. בזמן שאיה נחשבה כמתה, היא נפרדה מאבי והתקרבה לאדם מכיוון שאבי שכח ממנה והתעסק יותר במחשב שלו, אך היא קלטה שעשתה טעות בכך שנישקה את אדם ללא ידיעתו של אבי, ובהמשך העונה היא חזרה לאבי אחרי שהבין את הטעות שעשה. בעונה 3 היא ואבי נפרדו שוב לאחר שגילתה שהוא בקשר עם צ'כוב. דודתה, מירי, הזמינה אותה לשהות בביתה יחד עם אבי בזמן שהיא בחופשה, אך כשגילתה שהחופשה שלה קוצרה היא חזרה לביתה בלי אבי. היא הצטרפה עם חברי השמיניה למועצה. בהמשך מתגלה כי יוליוס שתל בה את גלי הלמדא כאשר עוד הייתה עוברית בבטן של אמה. בסוף עונה 3 היא ואבי חזרו להיות בני זוג לאחר שדפי נפרדה ממנו, ושניהם נפגשו פעם אחרונה לפני מחיקת הזיכרון. לאחר מחיקת הזיכרון היא עוברת ליד נטשה בבית ספר ולא שמה לב כלל אליה, ושתיהן (ביחד עם הבחור החדש שנטשה הכירה) הלכו יחד במסדרון של הלוקרים איפה שנמצאו בן-בן ודריה. בעונה 4 הופכת למנהלת מועדון באולינג, עוזרת לאמן את השישיה החדשה ביחד עם חברי השמיניה הוותיקה. מתאהבת שוב באבי ונהפכת לבת זוגו בסוף הסדרה.
* **אבי מוסקוביץ**' (אבי קורניק): מומחה במחשבים ובעל כינוי "המפציץ החמקן". תלמיד לשעבר של צ'כוב. קשור מאוד לאמו גילה. יש לו שני אחים שלא ציינו מידע עליהם. בעונה 1 הגיע מבאר שבע שבדרום כדי למצוא לינה במרכז ובא לגור בבית של משפחת שקד בחדר משלו ובהמשך נהיה בן זוגה של מיקה. בנוסף הוא, מיקה ואמה ליאורה ארגנו מסיבה לכבוד יום הולדתו והוא הופתע לראות את אמו שבאה לבקר בבית משפחת שקד. הוא ומיקה חשדו בדורון שהוא מנהל רומן עם אלי, וכך גילה על עברה הפלילי, אך בהמשך מסתבר כי האירוע (הרומן) לא באמת קרה. בעקבות הסכסוך בין גילה וליאורה הוא עזב את בית משפחת שקד ונסע לבאר שבע, אך לאחר שחבריו מצאו פתרון להצלת המפעל של אמו הוא חזר. בסוף עונה 1 איה וניני גילו לו ולשאר חברי השמיניה שהם בני 10. לאחר סגירת הפרויקט בבית הספר הוא שובץ עם מיקה באחת מהכיתות בשכבה ט'. בעונה 2, בפרויקט "המצפה" הכדור הייחודי שלו הוא צהוב. בזמן שאיה נחשבה כמתה, מיקה נפרדה ממנו מכיוון שהתעסק יותר במחשב שלו, וגילה שהיא התנשקה עם אדם ללא ידיעתו, אך בהמשך הבין את הטעות שעשה והם חזרו להיות בני זוג. הוא נחטף על ידי צ'כוב, אך ניצל לאחר זמן קצר. בעונה 3 מיקה נפרדה ממנו שוב לאחר שגילתה שהוא בקשר עם צ'כוב. הוא הצטרף עם חברי השמיניה למועצה והתמנה למפקד של השמיניה. בעקבות הפרידה שלו ממיקה ושהחופשה של דודתה התקצרה הוא עבר לגור עם צ'כוב, ואחר כך ניהל רומן בסתר עם דפי. בהמשך מתגלה כי יוליוס שתל בו את גלי הלמדא כאשר עוד היה עובר בבטן של אמו. הוא וצ'כוב עזרו לניצן למצוא פרטים על הוריה הביולוגיים בתוך תיק חסוי של המועצה. בסוף העונה דפי נפרדה ממנו כשגילתה שהוא עדיין מאוהב במיקה, והוא חזר להיות בן זוגה של מיקה, ושניהם נפגשו פעם אחרונה לפני מחיקת הזיכרון. לאחר מחיקת הזיכרון הוא לא שם לב לניצן שחלפה על פניו בזמן שהמתין בתחנת האוטובוס, ואז הוא נסע באוטובוס בחזרה לבאר שבע, וצ'כוב הסתכל עליו מרחוק. בעונה 4 נהפך למיליונר. עוזר לאמן את השישיה החדשה עם חברי השמיניה הוותיקה. מתאהב שוב במיקה ונהפך לבן זוגה בסוף הסדרה.
***רוני מלכי** (דון לני-גבאי): מתמטיקאית מחוננת. אחותה הקטנה של אלינור. חברתה הטובה של נטשה. בעונה 1 יצאה עם אילן, אך הוא נפרד ממנה כשהוא גילה שהיא בת 15 ונהיה בן זוגה של אחותה. היא זאת שארגנה את המרד נגד אבנר במטרה להחזיר את ניני לפרויקט. היא התקרבה לניני ונהיית בת הזוג שלו, אך בסוף עונה 1 הוא נפרד ממנה כשסיפר לה שהוא בן 10. לאחר סגירת הפרויקט בבית הספר היא שובצה עם דורי באחת מהכיתות בשכבה ט'. בעונה 2, בפרויקט "המצפה" הכדור הייחודי שלה הוא ורוד. בהמשך היא הכירה את דניאל בתוכנית של אחותה והם הפכו לבני זוג, אולם היא נפרדת ממנו כשקינאה בהתחלה בקשר שלו עם נטשה, ונישקה את אילן ללא ידיעתה של אחותה. בהמשך היא גילתה כי דניאל שיחק בה ובנטשה. בסוף העונה היא חזרה להיות בת זוגו של ניני, והיא ונטשה קשרו את דניאל לכיסא בזמן שכוחות המשטרה של יואל הגיעו למקדש של הכת, אבל הוא הצליח להתחמק. בנוסף ניצן עברה לגור בביתה לאחר שאיה חזרה, ושאחותה טסה ללונדון עם אילן. בעונה 3 היא הצטרפה עם חברי השמיניה למועצה. בהמשך מתגלה כי יוליוס שתל בה את גלי הלמדא כאשר עוד הייתה עוברית בבטן של אמה. היא הופללה על ידי דניאל ברצח יואל ונחשדה בכך שגנבה את הקוף הלבן במהלך המבצע באיסטנבול ועבדה עם דניאל, ובעקבות כך נכנסה לכלא. דניאל כביכול נפרד ממנה כשהיא חשבה שמדובר בניני, ולאחר הגילוי שהוא התחזה לניני היא שוחררה מהכלא ומעכלת את מה שקרה לה. אלי ניסתה לשכנע אותה לטוס איתה ללונדון, אך זה לא התממש. בסוף העונה היא וניני חזרו להיות בני זוג ושניהם נפגשו פעם אחרונה לפני מחיקת הזיכרון. לאחר מחיקת הזיכרון היא מסתכלת על רשימת התלמידים שהתקבלו למגמה וביניהם גם היא, ולא זכרה את דורי שחלף על פניה במסדרון. בעונה 4 הפכה לעורכת דין. היא הראתה התנגדות קשה לאימון השישיה, אך בסופו של דבר היא הצטרפה אליהם. מתאהבת בניני מחדש, ובסוף העונה החמישית חוזרת להיות בת הזוג שלו.
***ניצן רומנו/ברגר** (לימור אטיאס בשן) (עונות 2–5): הועברה בבתים של משפחות מאמצות וסירבה להישאר. הייתה פושעת וחייה רוב הזמן ברחוב לפני עונה 2. מומחית באמנויות לחימה והגנה עצמית. בתחילת עונה 2 היא גנבה לדגנית את התיק ולאחר מכן הוזמנה לבית משפחת דביר תחת חסותה של דגנית ועברה לגור בחדר של איה בזמן שאיה הייתה במדבר ונחשבה כמתה. היא הפכה לבת זוגו של דורי לזמן קצר והוא נפרד ממנה כשחשב שהיא בגדה בו לטובת אדם ובהמשך היא אכן הפכה לבת זוגו של אדם לאחר שהוא השלים עם מותה של איה. היא עזרה לאדם וניני להשיג את היהלום הירוק של קע בתמורה למידע על איה שהיא בחיים. אחר כך מתגלה שיש לה גלי למדא ואצלה זה גנטי (בנוסף לאיה וניני), ובעקבות כך הפכה רשמית לחלק מהשמיניה. בפרויקט "המצפה" הכדור הייחודי שלה הוא שחור. בזמן החילוץ של חברי השמיניה והוריהם של איה וניני מידיהם של חברי כת "סקורפיו", היא הרגה את מולי כאשר זרקה עליו סכין. בסוף העונה היא עברה לגור אצל רוני לאחר שאיה חזרה לביתה, ושאחותה של רוני, אלי, טסה ללונדון עם בן זוגה אילן. בתחילת עונה 3 היא הצטרפה עם חברי השמיניה למועצה. היא ואדם באו לבית משפחת דביר במטרה לעזור להציל את מסיבת יום ההולדת של בן-בן, ואחר כך טיפלה בפציעה של עמרי ביחד עם נטשה בביתה של רוני. היא מצאה פרטים על הוריה הביולוגיים בעזרת אבי וצ'כוב בתוך תיק חסוי של המועצה וגילתה שיוליוס ברגר הוא האבא הביולוגי שלה. היא הצילה את דגנית והתינוקות מהווירוס שאביה שתל בתוכה כשהיא תרמה חלק מהכבד שלה שהכיל את הנוגדן לווירוס וכמעט מתה. לקראת סיום העונה היא ואיה נעזרו באבנר על מנת למצוא את חבריהן שהוחזקו במערה של יוליוס. היא נפרדה מאדם לאחר שהבינה שהוא עדיין אוהב את איה וחזרה להיות בת זוגו של דורי, ושניהם נפגשו פעם אחרונה לפני מחיקת הזיכרון. לאחר מחיקת הזיכרון, היא חלפה על פני אבי שהמתין בתחנת האוטובוס ולא זיהתה אותו, והיא חזרה לחיות ברחוב ולא זוכה ללמוד בבית ספר. בתחילת עונה 4, אבשלום מוצא אותה והופך אותה לסוכנת שלו. היא נשלטה על ידי אבשלום ובהמשך דורי בגד בה לאחר שגילתה על השקרים של אבשלום, והיא חוזרת לצד של הטובים.

### השמיניה (השישיה) החדשה
מצטרפת בעונות 4 ו-5, ובניגוד לשמיניה הוותיקה, יש להם כוחות על.
[ממוזער|250px| מימין לשמאל: הגר ([עמית יגור), גילי (נועם לוגסי), רפאל (אור טרגן), יותם (בן זאב רביאן), דניס (דין מירושניקוב)- השישיה|alt=הגר, גילי, רפאל, יותם ודניס - החמישייה]]
***גילי פורת** (נועם לוגסי) (עונות 4–5): נערה טובת לב. בעלת יכולת להפוך לבלתי נראית. היא מאוהבת ברפאל, והופכת לבת זוגו בסוף הסדרה.
* **רפאל אשורי** (אור טרגן) (עונות 4–5): נער רגיש וספורטאי מצטיין. בעל חושים מוגברים. היה בן זוגה של הגר, אך הוא נפרד ממנה. הוא מתאהב בגילי והופך לבן זוגה בסוף הסדרה.
* **הגר ששון** (עמית יגור) (עונות 4–5): נערה צינית וערמומית. בעלת יכולת ראיית העתיד של דברים כאשר היא נוגעת בהם. היא ורפאל היו בני זוג לתקופה קצרה. בסוף הסדרה נהיית בת זוגו של דניס.
***דניס גלר** (דין מירושניקוב) (עונות 4–5): מומחה במחשבים. בעל יכולת זיהוי שקרים. הוא ברח מ"אומיקרון" לאחר שעקב אחריהם. תחילה היה מופנם, אך כשהצטרף לשישיה הוא הפך לרגיש ומצחיק, ובכך היה האחרון שהצטרף לשישיה. הוא מתאהב בהגר ובסוף הופך לבן זוגה.
* **יותם וייץ** (בן זאב רביאן) (עונות 4–5): חנון חובב קומיקס. בעל יכולת ריפוי עצמי. מכנה את עצמו "המגן האנושי". מאוהב בליאה.
* **ליאה קידרון** (דריה שיזף) (עונות 4–5): נערה ג'ינג'ית, מצחיקה ומרגשת. בעלת יכולת שינוי צורה. מאוהבת ביותם.
***ירון "רונצ'ו" דביר** (איתמר כרמלי) (עונות 4–5): בנם של דדי ודגנית. הוא נחטף על ידי אלכס ולאחר מכן על ידי דניאל כשרק נולד בסוף עונה 3, אך בסוף הוחזר להוריו על ידי אבנר. אחיה התאום של תמר. חכם ורגיש. בעל יכולת טלפתיה. אחיהם למחצה של איה, ניני ובן-בן. הוא גר עם תמר ודדי בהעתק של הבית הקודם.
* **תמר "מרי" דביר** (אביב בוכלר) (עונות 4–5): בתם של דדי ודגנית. היא נחטפה על ידי אלכס ולאחר מכן על ידי דניאל כשרק נולדה בסוף עונה 3, אך בסוף הוחזרה להוריה על ידי אבנר. אחותו התאומה של ירון. חכמה ופיקחית. בעלת יכולת טלפתיה. אחותם למחצה של איה, ניני ובן-בן. היא גרה עם ירון ודדי בהעתק של הבית הקודם.

### משפחת דביר
* **עמוס "דדי" דביר** (שמעון מימרן - עמוס / טל מוסרי - דדי): אביהם של איה, ניני, תמר וירון. בן זוגה של דגנית ואביו החורג של בן-בן. אוהב מאוד את להקת הביטלס. מדען לחקר הלמדא. בעבר עבד עם אבנר ורוברטו כחבורה בשם "שלישיית למדא". היה נשוי ללילי. בעל קעקוע של λ על הזרוע. בתחילת הסדרה עמוס גוסס וצריך לטוס לטיפולים בשווייץ. לפני כן הוא מבגר את ילדיו בני ה-10 לגיל 15 בעזרת מכונה שהוא בנה - "טורבו טיים", על מנת שישתתפו בפרויקט של אבנר. בזמן ששכב במיטת הטיפולים בשווייץ, הוא מסר למשפחתו הודעה שהוא מת, אך בפועל הוא נכנס למכונת "טורבו טיים" והצעיר את עצמו ב-20 שנה, וחזר ללמד בבית הספר של ילדיו עם זהות חדשה בתור "דדי". הוא התקרב לדגנית והם נהפכו לזוג, וכאשר הוא גילה לה את זהותו האמיתית היא נפרדה ממנו, אך הם חזרו להיות בני זוג בהמשך העונה. הוא הציל את דגנית מההפנוט של רוברטו לאחר שפרץ למעבדה שלו. בהמשך הוא חשף בפני איה וניני שהוא אבא שלהם בכך שהשמיע את הביטלס, והם באו וחיבקו אותו. לקראת סיום העונה הוא ניצל על ידי רוברטו ממחלה קטלנית בעזרת שאיבת למדא מאיה וניני. בסוף עונה 1 הוא החזיר את ניני לגיל 10. בתחילת עונה 2, הורשע ביחד עם אבנר בעבירות שונות הנוגעות להפעלת פרויקט "השמיניה" והוא ניצל ממאסר עקב עדות יאיר שהיה ראש הממשלה, אבל מכונת ה"טורבו טיים" שבנה יצאה מחוץ לחוק ובעקבות כך הוא הכניס פעם אחרונה את ניני למכונה ששב לגיל 15. הוא נכנס לבעיות כלכליות וגרר איתו את דגנית בכך שמכר הלוואות לקאסיו (כולל את כספיה של דגנית), אך חברי השמיניה הצילו את החסכונות שלו בכך שהסתננו לקזינו מאחורי גבו והוציאו משם 3,800,000 ש״ח. הוא ואבנר הפעילו את פרויקט "המצפה" לחקר ה"למדא קלאוד" לבקשתו של מולי במטרה שהפרויקט לא ייסגר שוב. באמצע עונה 2 תמר (הפסיכולוגית) עזרה לו להשלים עם העובדה שאיה מתה, אבל בהמשך נחטף על ידי כת "סקורפיו" וגילה שאיה עדיין בחיים. לקראת סוף עונה 2 מתגלה כי נהיה צעיר בזכות "סקורפיו". לאחר שלא מילא את הבטחתו לתת חיי נצח לראש הכת והפך אותו לזקן, זה נוקם בו וחוטף את איה, וגרם לדדי לחשוב שהיא מתה בתאונת מטוס. בסוף העונה הוא ניצל על ידי חברי השמיניה וכוחות המשטרה של יואל. הוא תכנת את מכונת ה"טורבו טיים" בכך שיצעיר את הזקן, אך לצד זה ייצור תופעות לוואי שגרמו לו למות מזקנה מואצת תוך שלוש שעות מהרגע שיצא מהמכונה. בעונה 3 הוא עזר לדגנית עם ההריון ובמקביל ניסה לומר לאבנר את האמת על אלכס (מפקדת המועצה, ואחותה של לילי שבעבר יצא איתה לפני שהתחתן עם לילי) שבהמשך האמין לו. בסוף העונה הוא מחק לשמיניה (לתשיעיה) את הלמדא עם הזיכרונות שלהם. הוא ודגנית הביאו את איה וניני לבית הספר לאחר שנמחק להם הזיכרון. בעונה הרביעית נמצא תחת שליטתו של אבשלום כדי לשאוב למדא מתמר וירון, אך הוא הצליח להינצל.
* **לילי דביר** (ליאת ביין) (עונות 1–3): אמם של איה וניני. אשתו לשעבר של עמוס. אחותה הגדולה של אלכס. בעונה 1 היא התחזתה לתורמת ממיאמי שמימנה את כספי הפרויקט של אבנר ויאיר, ולאחר מכן מתגלה בתור "הבוס הגדול" שעבד עם רוברטו. בנוסף היא מאוהבת בו. באמצע העונה היא רצחה את יעל (אסיה) לאחר שגילתה שהיא סוכנת במועצה. היא הפלילה את אבנר בשליחתו של הווירוס שהקפיא שוטרים ועובדי ממשלה, וגרמה לכך שיעצרו אותו. במהלך העונה היא ניסתה להשיג את גלי הלמדא של השמיניה, אך נכשלה במשימתה, ולקראת סוף העונה היא החזיקה בדגנית ואדם כבני ערובה ואיימה עליהם באקדח. בסוף היא נעצרת על ידי יואל ונכנסת לכלא בעקבות הפשעים שעשתה בארץ ובחו"ל. בעונה 2 היא השתחררה מהכלא תמורת הבטחה שלא תפעיל את הטיל הגרעיני, אך בעקבות מידע שקיבלה ממולי על כך שיאיר שלח אנשי יחידה חשאית לחטוף אותה היא ברחה וחיכתה לאיה שתברח איתה לחו"ל. בהמשך נודע שהיא הייתה חברה בכירה בכת "סקורפיו". היא חשבה על תוכנית לשחרר את דדי ואיה שנכלאו, אך כשחברי הכת גילו שהיא עזרה להם היא נכלאת ביחד איתם. היא הפכה את כיוון השידור בעת ניסוי ה"למדא קלאוד" כדי למנוע מהקרינה להרוג את איה. בזמן המאבק בין חברי השמיניה לאנשי "סקורפיו" במקדש היא הצילה את ילדיה מעקיצת העקרב בכך שספגה את העקיצה במקומם. בעונה 3 היא הוחזרה לכלא ונתנה לסוכני המועצה מידע על נוסחת הקריפטון בתוך שני קופים (השחור והלבן) ועל איגבן טדאוש שממנו השיגה את הקוף השחור, אך בסופו של דבר קיבלה חנינה מיאיר בתמורה למידע על יוליוס ועזרה לסוכני המועצה להציל את השמיניה שנחטפו על ידי יוליוס. היא חזרה למוטב בסוף עונה 3, ונראתה לאחרונה בפרק 165 בתור המורה לצרפתית של אדם (שזכר אותה רק בתור מורה) בתיכון בו לומדים הוא ושאר חברי השמיניה מלבד ניצן ואבי.
* **דגנית דרור-דביר** (אדית חצור) (עונות 1–3): אמם של בן-בן, תמר וירון. אמם החורגת של איה וניני ובת זוגו של דדי. בת זוגו לשעבר של שלומיק. במשך עונה 1 הייתה המחנכת של השמיניה בכיתה ט'8. היא הופנטה על ידי רוברטו במטרה לעזור לו בתוכנית הנקמה נגד עמוס ואבנר ושאיבת למדא מהשמיניה. רותם חשדה בה בזמן שהייתה מהופנטת כשביקרה בבית משפחת הלוי. בהמשך דדי פרץ למעבדה של רוברטו והציל אותה מההפנוט. היא התקרבה לדדי ונהיו לבני זוג עד שדדי סיפר לה מיהו באמת ונפרדה ממנו כשהזדעזעה לשמוע את הידיעה, אך היא חזרה אליו. לקראת סיום העונה היא הוחזקה עם אדם כבת ערובה על ידי לילי שכיוונה עליהם אקדח, ובסוף ניצלו. בסוף עונה 1 עברה לגור עם דדי בבית משפחת דביר ביחד עם בנה בן-בן. בעונה 2 לקחה תחת חסותה את ניצן ועזרה לה להשתקם. תמר (הפסיכולוגית) עזרה לה להשלים עם העובדה שאיה מתה עד שגילתה שהיא למעשה בחיים כשאיה חזרה. לקראת סוף העונה שלומיק הציע לה נישואים כהתנצלות על מעשיו כשטס להודו למשך 11 שנים והשאיר אותה לבד, אך היא סירבה והחליטה להישאר בת הזוג של דדי. בסוף העונה היא גילתה לדדי שהם בהריון. בעונה 3 נמצאת בהריון מתקדם עם תאומים. יוליוס (שהיה הרופא שלה) שתל את הווירוס בתוכה כך שהחלק הראשון בתוך גופה של דגנית והחלק השני בתוך גופם של התאומים, כך שאם היא תוליד את התאומים ותיגע בהם, שלושתם עלולים למות, אך ניצן הצילה אותם לאחר שתרמה חלק מהכבד שלה שהכיל את הנוגדן לווירוס. בסוף עונה 3 ילדה את תמר וירון. נראתה לאחרונה בפרק 165 כאשר היא ודדי הביאו את איה וניני לבית הספר לאחר שנמחק להם הזיכרון. מסופר בעונה הרביעית שהיא נפטרה.
* **בן-בן דרור** (תובל שפיר) (עונות 1–3): בנם של דגנית ושלומיק והבן החורג של דדי. היה חברו הטוב ביותר של יונתן. אחיהם למחצה של תמר וירון ואחיהם החורג של איה וניני. חבר טוב של רותם. באמצע עונה 1 הוא נחטף על ידי רוברטו ועוזרו כשחשב שהוא המורה הפרטי שלו למתמטיקה וניצל בהמשך העונה. הוא ורותם חשדו שמשהו לא בסדר וחיפשו אחר מאיה ויונתן, כשבסוף העונה איה וניני נחשפו בפניהם וסיפרו להם את האמת. הוא ואמו דגנית עברו לגור בבית משפחת דביר לאחר שדדי ודגנית הפכו לזוג. הוא ורותם התאחדו מחדש עם ניני שחזר לגיל 10, אבל בתחילת עונה 2 הם הבינו שניני לא מרגיש יותר בן 10 לפני שחזר לגיל 15. הוא גילה ששלומיק הוא האבא שלו ולמד להכיר אותו תוך כדי. הוא נתפס עם רותם ב"מצפה" על ידי בכיר בכת "סקורפיו" שאמר להם לא לספר לאף אחד על מה שקרה, והרדים אותו באולם הקולנוע כדי שישכח מהתקרית שהייתה. בעונה 3 התאהב בדריה (חברה של רותם), וחברי השמיניה עזרו לו לצאת איתה. במטרה להציל את מסיבת יום ההולדת שלו, איה הביאה את רותם ודריה למסיבה, ואחר כך אדם וניצן הגיעו כדי להעלות את האווירה. בהמשך הוא נלחם נגד דניאל שפרץ לבית משפחת דביר, והציל את דריה. בסוף העונה הוא נהפך לבן הזוג של דריה. נראה לאחרונה עם דריה בלוקרים של בית הספר ושמו לב למיקה, נטשה והבחור החדש שהכירה חולפים על פניהם לאחר שנמחק להן הזיכרון. בעונה 4 לא ידוע מה עלה בגורלו, אם כי בחנוכה 2019 הודיע רובי דואניאס שבן-בן עבר לפנימייה לאחר מותה של דגנית.

### דמויות ראשיות נוספות
* **אבנר הלוי** (דור צויגנבום) (עונות 1–3, אורח בעונה 4): מדען בחקר הלמדא וניהל את פרויקט "השמיניה". אביהם של אדם ורותם, ובעלה של ירדנה אשר התגרש ממנה בעונה 2. בעבר עבד עם עמוס ורוברטו כחבורה בשם "שלישיית למדא". בעל קעקוע של λ על הזרוע. בעונה 1 הוא חילק לחברי השמיניה מכשירים בשם LSR שינתחו את גלי הלמדא שלהם, אבל המכשיר של ניני לא עבד, מה שגרם לו לחשוב שאין לו פעילות של גלי למדא והוציא אותו מהפרויקט. חברי השמיניה מרדו נגדו במטרה להחזיר את ניני עד שהתגלתה האמת שהמכשיר מזויף, ובעקבות הגילוי הוא החזיר את ניני לפרויקט. הוא ניסה להזהיר את יאיר מפני לילי, אך לא האמין לו. בהמשך העונה הוא הופלל על ידי לילי בנוגע לווירוס, שנשתל והקפיא שוטרים ועובדי ממשלה, ונשלח למעצר, אך הוא זוכה מאשמה בזכות חברי השמיניה, ויאיר התנצל בפניו. בסוף העונה הוא פיצל את חברי השמיניה בכיתות הרגילות בשכבה לאחר חשיפת הפרויקט. בתחילת עונה 2 הוא הורשע ביחד עם דדי בעבירות שונות הנוגעות להפעלת פרויקט "השמיניה". בית המשפט אינו גזר עליו מאסר בפועל עקב עדות יאיר שהיה ראש הממשלה, אך כן נאלץ לסגור את הפרויקט לאלתר. בהמשך הוא ודדי הפעילו את פרויקט "המצפה" לחקר ה"למדא קלאוד" לבקשתו של מולי במטרה שהפרויקט לא ייסגר שוב. לקראת סוף עונה 2 הורדם על ידי לינה אך חזר להכרה תוך כמה שעות. לאחר שנוכח לדעת שהשמיניה נלקחה למקדש של "סקורפיו" הוא הזעיק לשם את יואל והיחידה שלו. בעונה 3 הוא גויס על ידי "המועצה" על מנת לחקור את גן ה"קריפטון", ובמקביל ניהל רומן עם ראש הארגון - אלכס. תחילה הוא לא האמין לדדי שניסה להזהיר אותו, אך לאחר שהאמת על אלכס התגלתה, הוא נפרד ממנה. בסוף עונה 3 הוא עזר לאיה וניצן למצוא את חבריהן שהוחזקו במערה של יוליוס, ובהמשך הוא הציל את חברי השמיניה משאיבת יתר של הלמדא והחזיר לדדי ולדגנית את התינוקות. בפרק האחרון הוא מחק את הלמדא של השמיניה (התשיעיה), ביחד עם הזיכרונות שלהם. בתחילת עונה 4 הוא מפגיש חזרה את חברי השמיניה ומתגלה שלמעשה לא מחק את הלמדא והזיכרון של אדם שהיה בנו, אך בהמשך נרצח על ידי עמרי שהיה בשליטתו של אבשלום וניצן.
* **רותם הלוי** (מאיה קורן) (עונות 1–2, אורחת בעונה 3): בתם הקטנה של אבנר וירדנה, ואחותו הקטנה של אדם. הייתה חברתה הטובה ביותר של מאיה. חברה טובה של בן-בן. הייתה מאוהבת ביונתן. בעונה 1 היא חשדה בדגנית שהייתה מהופנטת בזמן שביקרה בבית משפחת הלוי. היא וניני היו היחידים שהאמינו שאביה לא אשם בנוגע להשתלת הווירוס. היא ובן-בן חשדו שמשהו לא בסדר וחיפשו אחר מאיה ויונתן כשבסוף העונה איה וניני נחשפו בפניהם וסיפרו להם את האמת. היא ובן-בן התאחדו מחדש עם ניני שחזר לגיל 10, אבל בתחילת עונה 2 הם הבינו שניני לא מרגיש יותר בן 10 לפני שחזר לגיל 15. היא התארחה בתוכנית של אלי ביחד עם רוחל'ה והשפילה את רוחל'ה בשידור חי. בהמשך העונה היא נתפסה עם בן-בן ב"מצפה" על ידי בכיר בכת "סקורפיו" שאמר להם לא לספר לאף אחד על מה שקרה, והרדים אותה באולם הקולנוע כדי שתשכח מהתקרית שהייתה, אך לפני שהרדים אותה הוא היפנט אותה כדי שתפעל לטובת כת "סקורפיו", והיא הביאה להם את היהלום הירוק של קע לאחר שאדם, ניני וניצן השיגו אותה. בסיום העונה לאחר שחברי הכת נתפסו, היא ניצלה, והיא אפילו התארחה בתוכנית של רוחל'ה לאחר שאלי עזבה ללונדון. בעונה 3 חברה טובה של דריה, גידלה פוני ואף השתתפה בצופים. היא ודריה הגיעו לבית משפחת דביר בזכות איה שהביאה אותן במטרה להציל את מסיבת יום ההולדת של בן-בן. מפרק 141 לא נראית יותר בסדרה.
* **אלינור "אלי" מלכי** (אביטל אברג'יל) (עונות 1–2, אורחת בעונה 3): אחותה הגדולה של רוני. בעבר היא נעצרה על ידי המשטרה כשלקחה סמים קלים. בעונה 1 היא גילתה לאילן את גילה האמיתי של רוני בניגוד לרצונה, ונהייתה בת זוגו לאחר שהוא נפרד מאחותה. היא הייתה הפיזיותרפיסטית של דורון שקד לאחר שנקע את צווארו, ואחר כך הייתה העוזרת שלו בתוכנית "ערב ספורט". מיקה ואבי חשדו שהיא מנהלת רומן עם אביה של מיקה, דורון, ומסתבר שזה לא באמת קרה. היא ניהלה רומן קצר עם אורלנדו מרטין לאחר שהסכימה להסתיר אותו מפני עיתונאים שרוצים לראיין אותו, ובהמשך אירחה אותו באולפן של "ערב ספורט" כדי לתת לו ראיון בלעדי, אך הרומן ביניהם הסתיים לאחר שגילתה במגזין כי הוא נפגש עם מישהי אחרת במסיבת בריכה. לאחר שדורון התפטר בעקבות זיוף התקף הלב, היא התחילה להנחות את "ערב ספורט". בעונה 2 הנחתה תוכנית משלה כאשר היא אירחה את מגדת העתידות אלכסנדרה, רוחל'ה ורותם, ואת דניאל (לפני שהאמת עליו נחשפה). היא עשתה אודישן בתור מנחה של MTV בלונדון שלאחריו התקבלה, ובסוף העונה היא טסה עם אילן לגור איתו יחד בלונדון. בעונה 3 היא חזרה לבקר בארץ לאחר שחרורה של רוני מהכלא, וניסתה לשכנע אותה לטוס איתה ללונדון לפני מחיקת הזיכרון, אך זה לא התממש. לא נראית מפרק 160.

### סוכני המועצה
"המועצה" היא ארגון חשאי שמוזכרת חלקית כבר בעונה 1, אשר קיומה נחשף רק בעונה 3.

* **יאיר נועם** (אריה צ'רנר) (עונות 1–2, 4–5, אורח בעונה 3): היה שר האנרגיה בעונה 1, ועזר לאבנר לממן את פרויקט "השמיניה". אבנר ניסה להזהיר אותו מפני לילי, אבל הוא לא האמין לו. בהמשך הוא חשב שאבנר שתל את הווירוס שהקפיא שוטרים ועובדי ממשלה, אך גילה בסוף העונה שלילי הפלילה את אבנר והוא התנצל בפניו. הוא הכיר את רוחל'ה במהלך העונה ולבסוף נישאו. הוא התמנה לראש ממשלת ישראל בעונה 2, והעיד בבית המשפט לטובתם של דדי ואבנר שלא יקבלו עונש מאסר בעקבות הפעלת פרויקט "השמיניה". הוא ניצל על ידי יואל ממתנקש שעמד להרוג אותו. הוא השתתף בתוכנית של רוחל'ה וסוזי למרות התנגדותו ושהוא מאוד עסוק. בסוף העונה הוא התפטר מתפקיד ראש הממשלה בגלל מעשי השחיתות של ראש לשכתו וגם אחיינו, מולי. בעונה 3 הוא פיטר את אלכס מהמועצה לאחר שהאמת עליה התגלתה והחזיר את עמרי ודפי למועצה שפוטרו על ידי אלכס לפני כן, ומינה את דפי כמפקדת הזמנית של המועצה, ובסוף העונה התמנה לפקח על המועצה. בעונה 4 הוא מפקד המועצה ובסוף עונה 5 מחליט להתפטר מתפקידו, וגם מחליט על סגירת המועצה בעקבות האירועים עם אבשלום ודורי.
* **יעל "אסיה" זהבי** (הילה סורג'ון פישר) (עונה 1): אחותה הגדולה של תמר. סוכנת במועצה לשעבר. היא התחזתה לבייביסיטר של איה וניני במטרה לשמור עליהם מפני סכנות. לאחר שלילי חשפה אותה כמתחזה מול ילדיה, המפעיל שלה הוריד אותה מהתיק ופיטר אותה מהמועצה. היא נרצחה על ידי לילי באמצע עונה 1, אך איה וניני גילו על מותה מלילי רק בתחילת עונה 2. למרות זאת, רק בסוף עונה 3 לילי גילתה לאיה וניני שהיא הייתה סוכנת במועצה.
* **מפעיל סוכנים** (גיורא חמיצר) (אורח בעונה 1): המפעיל של יעל בחקירת תיק משפחת דביר שהוריד אותה מהתיק לאחר חשיפתה כסוכנת מועצה על ידי לילי. הוא הופיע רק בפרק אחד בסדרה.
* **יואל שוורץ** (קובי מחט) (עונות 1–3): בעונות 1–2 שוטר ביס"מ. בעונה 1 ניסה לברר מי השתיל את הווירוס שהקפיא שוטרים ועובדי ממשלה ואבנר נהיה חשוד במעשה, אך לאחר שנחשפה האמת הוא שלח את לילי לכלא בסוף העונה. בעונה 2 הוא העיד במשפט של אבנר ודדי והציל את יאיר ממתנקש שעמד להרוג אותו בזכות חברי השמיניה שהזהירו אותו בזמן. בהמשך הוא שלח את צ'כוב לכלא מכיוון שחטף את אבי, ובסוף העונה עצר את חברי כת "סקורפיו" שחטפו את חברי השמיניה והוריהם של איה וניני. בעונה 3 מתגלה שהוא סוכן במועצה. הוא חשד באלכס שהסתירה מפניו את האמת עליה ועל גן הקריפטון. אחר כך הוא חשד בחברי השמיניה שאחד מהם גנב את הקוף הלבן באיסטנבול והתקין מצלמת מעקב שתעזור לו לתפוס את הבוגד, אך בהמשך נרצח על ידי דניאל שהתחזה לניני בפרק 145, ובכך רוני הייתה חשודה ברצח שלו עד שלבסוף האמת על דניאל התגלתה.
* **תמר זהבי** (מיכל ינאי) (אורחת בעונות 1–3): פסיכולוגית של חברי השמיניה ואחר כך של המועצה. אחותה הקטנה של יעל. היא עזרה למשטרה לתפוס את לילי בסוף עונה 1 לאחר שגילתה שלילי רצחה את אחותה. בעונה 2 היא עזרה לניני, דגנית ודדי עם הנקבעות בכך שאיה מתה. בעונה 3 ראו אותה במועצה והיא עזרה לעמרי להשלים עם מותה של נועה, שעדיין היה מחובר אליה. מפרק 132 לא נראית יותר בסדרה, אך מוזכרת לפני מחיקת הזיכרון של השמיניה.
* **"צ'כוב"/גידי פז** (יובל אברמוביץ') (עונה 3, אורח בעונות 2 ו-4): מומחה במחשבים, מכנה את עצמו "המלך". הוא זה שלימד את אבי כל מה שהוא יודע על מחשבים. בעונה 2 חטף את אבי והוכנס לכלא על ידי יואל. בעונה 3 מתגלה שהוא סוכן במועצה ואבי עבר לגור איתו לאחר שנפרד ממיקה ושהחופשה של דודתה התקצרה. הוא ואבי עזרו לניצן למצוא פרטים על הוריה הביולוגיים בתוך תיק חסוי של המועצה. בסוף העונה בפרק 165 הוא צפה באבי שנסע באוטובוס לבאר שבע לאחר שנמחק לו הזיכרון. בעונה 4 מנסה להזכיר לאבי את עברו שלפני מחיקת הזיכרון.
* **עמרי אלפסי** (זהר ליבה) (עונות 3–5): סוכן בכיר במועצה. בראשית דרכו היה סוכן מוסד יחד עם נועה שהייתה שותפתו ואחר כך בת זוגו לפני שנהרגה בטהרן. תמר עזרה לו להשלים עם מותה של נועה שעוד הרגיש מחובר אליה. הוא אימן את השמיניה יחד עם דפי. נטשה הצילה אותו לאחר שספג כדור מדניאל שניסה להרוג אותו, ואחר כך היא וניצן טיפלו בפציעתו בבית של רוני. הוא הפך למחליף של יואל (כסגן מפקד המועצה) לאחר מותו, אך אלכס חוזרת בה ומפטרת אותו ואת דפי בטענה על הרומנים שלהם עם נטשה ואבי וכי שניהם חשדו באלכס. לאחר שדדי, אבנר ויאיר גילו את האמת על אלכס ויאיר הדיח אותה מהמועצה, הם הוחזרו למועצה על ידי יאיר על מנת למצוא את דניאל ויוליוס. הוא היה הראשון מהמועצה (אם לא נכליל את אבנר שגויס למועצה גם הוא) להגיע למערה של יוליוס על מנת לחלץ את חברי השמיניה והתינוקות. נטשה באה והתוודתה על אהבתה לעמרי והוא התוודה באהבתו אליה לאחר שהשלים עם מותה של נועה, והם נהפכו לזוג. בסוף עונה 3 שניהם נפגשו פעם אחרונה לפני מחיקת הזיכרון. הוא ודפי צפו מאחורי הגדר של בית הספר בנטשה שהכירה בחור חדש לאחר שנמחק לה הזיכרון. בתחילת עונה 4 המשיך הלאה ונהיה בן זוגה של נעמה. הוא נשלט על ידי אבשלום והורג בשליחותו את אבנר ונעמה. בהמשך פוגש את נטשה ומתאהב בה שוב ונהפכים לזוג כשעדיין היה נשלט בידי אבשלום. לבסוף נהרג בטעות על ידי נטשה לאחר שהיא חשבה שהוא דורי.
* **אלכס** (דפנה שפיגלמן) (עונה 3): הייתה מפקדת ארגון "המועצה". אחותה הקטנה של לילי ודודתם של איה וניני. בעבר יצאה עם עמוס לפני שהוא התחתן עם אחותה. בתחילת העונה היא גייסה את חברי השמיניה למועצה על מנת להשתמש בלמדא שלהם בתור נשק וליצור מהם צבא חזק ובלתי מנוצח בעלי גן קריפטון. בהמשך היא ניהלה רומן עם אבנר וסחטה את עו"ד חלבי במטרה להשאיר את רוני בכלא לאחר שהופללה על ידי דניאל. היא מסרה לדניאל את הקוף השחור כאשר הוא איים עליה עם אקדח. אחר כך היא פיטרה את עמרי ודפי בגלל הרומנים שלהם עם נטשה ואבי וכי הם חשדו בה. היא פוטרה מהמועצה על ידי יאיר לאחר שהתגלתה הסיבה האמיתית למה גייסה את השמיניה ובעקבות כך אבנר נפרד ממנה. היא התחילה לשתף פעולה עם יוליוס ודניאל, ולקראת סיום העונה היא גילתה שדניאל רוצה את הקריפטון רק לעצמו וניסתה להרוג אותו ללא הצלחה. היא חטפה את תמר וירון לאחר שנולדו בזמן שהתחזתה לאחות בבית חולים, אך נרצחה על ידי דניאל והוא לקח ממנה את התאומים, ודניאל חשף זאת מול השמיניה ויוליוס בפרק 164.
* **דפנה "דפי"** (מירב פלדמן) (עונה 3): סוכנת במועצה. בתחילת העונה התגלה שהיא זאת ששלחה את ההזמנה לשמיניה שיצטרפו למועצה. היא אימנה את השמיניה יחד עם עמרי, ובאותו זמן ניהלה רומן בסתר עם אבי. אלכס פיטרה אותה ואת עמרי מהמועצה בגלל הרומנים שלהם עם אבי ונטשה וכי שניהם חשדו באלכס, אך לאחר שהאמת על אלכס התגלתה והיא פוטרה, יאיר החזיר אותם למועצה. לקראת סוף עונה 3, היא נפרדה מאבי לאחר שהבינה כי הוא עדיין מאוהב במיקה. היא מתמנה על ידי יאיר למפקדת הזמנית של המועצה לאחר שהדיח את אלכס, אך לאחר זאת יאיר החליף אותה. בפרק האחרון לעונה (165) היא ועמרי צפו מאחורי הגדר של בית הספר בנטשה שהכירה בחור חדש לאחר שנמחק לה הזיכרון.
* **נועה** (מוזכרת בעונה 3): הייתה סוכנת מוסד ושותפה של עמרי. בהמשך הם הפכו לבני זוג. במהלך מבצע חשאי שלה ושל עמרי בשגרירות איראן בברלין היא נתפסה ואחר כך הוצאה להורג בטהרן. בזמן הפגישה עם תמר בפרק 131, עמרי נשא עליו את האשמה שלא הצליח להגן עליה במהלך המבצע, אך תמר עזרה לו בסוף להשלים עם מותה.
* **אלמה ברגר** (מוזכרת בעונה 3): הייתה בעבר סוכנת במועצה. בת זוגו של יוליוס ואמה של ניצן, אשר מתה בלידתה של בתה. אבי וצ'כוב עזרו לניצן למצוא את הפרטים עליה בתוך תיק חסוי של המועצה.
* **נעמה** (ימית סול) (עונה 4): סוכנת במועצה ובת זוגו של עמרי. עמרי נפרד ממנה ורצח אותה, בהוראת אבשלום ותחת שליטתו.
* **חמוטל טינקרבל** (נועה קולר) (עונות 4–5): סוכנת במועצה. בתחילת עונה 5 נשלטה על ידי אבשלום ביחד עם עמרי, אך חזרה לעצמה בעזרת השישיה. לאחר מכן היא הופנטה על ידי דורי, אבל כאשר נטשה רצחה אותו היא חזרה לעצמה בשנית. מכורה לחטיפים וממתקים.

### הרעים
* **רוברטו קרלוס** (רוברטו פולק) (עונה 1): מדען בחקר הלמדא, שעבד בעבר יחד עם עמוס ואבנר כחבורה בשם "שלישיית למדא" ועל כן יש לו על הזרוע את הסמל λ. הוא הציל את מאיה ויונתן כשהיו בני 3 משריפה וקיבל כוויה קשה בצווארו. הוא הפך למדען מרושע הרוצה נקמה בעמוס ואבנר בעקבות הניסוי שנכשל וכי ננטש על ידם. הוא עבד עם "הבוס הגדול" במטרה להתקדם בתוכניותיו עד שגילה שזאת למעשה לילי שהוא עבד איתה. הוא מאוהב בלילי. תחילה העמיד פנים שהוא המורה הפרטי למתמטיקה של בן-בן, ואז הוא ועוזרו חטפו אותו עד שהצילו אותו, ואחר כך הוא היפנט את דגנית שתפעל לטובתו בתוכנית הנקמה שלו, אך דדי פרץ למעבדה שלו והציל את דגנית מההפנוט. הוא ועוזרו התחזו לחבלנים כששלחו התראה על פצצה בבית הספר, והחליפו את אחד ממכשירי ה-LSR של אבנר באחד מזויף (עד שאבנר גילה זאת בהמשך). בסוף העונה הוא עזב את המחבוא כדי להציל את עמוס (דדי) ממחלה קטלנית בעזרת שאיבת למדא מאיה וניני. לאחר מכן הוא נעלם ולא נראה יותר בסדרה. הוא השאיר ל"עוזר" מכתב בו מודע שהוא אביו.
* **העוזר** (משה פרסטר) (עונה 1, אורח בעונה 2): עוזרו הטיפש של רוברטו. שמו האמיתי לא ידוע. הוא עזר לרוברטו בחטיפת בן-בן ובהחלפת אחד ממכשירי ה-LSR של אבנר באחד מזויף. בסוף עונה 1 הוא מצא מכתב שהשאיר לו רוברטו לאחר שנעלם, בו הוא מגלה לו שהוא הבן שלו. בעונה 2 עבד בקזינו של קאסיו ומגדל דג זהב שנתן לו את השם "רוברטו" על שם אביו. הוא זיהה את מיקה שהסתננה לקזינו ודיווח עליה לקאסיו. לאחר שהשוטרים מצאו את הקזינו הלא חוקי, הוא נעלם ולא נראה יותר בסדרה.
* **משה "קאסיו" אליאלי** (דדי זהר) (אורח בעונה 2): מאפיונר ופושע, ישב לפחות מחצית משנותיו בבית הסוהר. בעלים של קזינו מצליח בשם "לאקי". כשחברי השמיניה חשפו אותו על ידי אדם ונטשה, הוא נעצר על ידי השוטרים מפני שהפעיל אותו באופן לא חוקי.
* **ביז'ו** (פיני קידרון) (אורח בעונות 2–3): עבד בקזינו, והיה עוזרו של "קאסיו". כשהשוטרים מצאו את הקזינו הלא חוקי ועצרו את "קאסיו" הוא ברח. בעונה 3 הוא החזיק בפצצה בתוך הספרייה בה לכודים פזית וחברי השמיניה. בסוף הצליחו לנטרל את הפצצה, וחברי השמיניה ניצלו. הוא נעצר על ידי המשטרה והמועצה, ולא נראה מפרק 135.
* **הזקן** (מיקי גבע) (עונה 2): מנהיגה המבוגר של הכת "סקורפיו" הרוצה חיי נצח לעצמו. בהמשך מתגלה שבמקור הוא לא באמת היה כל כך זקן, אלא אדם צעיר במעט מעמוס - כשפגש אותו לראשונה בבית החולים בשווייץ עמוס הבטיח לו שיקבל חיי נצח בתמורה להצלת חייו והצערתו של עמוס (ששינה את שמו לדדי), אך במקום לקבל חיי נצח עמוס הפך אותו לזקן יותר. בסוף העונה הוא חוסל על ידי דדי שתכנת את ה"טורבו-טיים" כדי שיגרום לו לתופעות לוואי מסוכנות - תחילה חזר להיות צעיר והצליח להתחמק מהיחידה של יואל, אבל אז הואצה הזקנה שלו שגרמה לו בסוף למות תוך שלוש שעות בלבד אחרי שיצא מהמכונה.
* **מולי נועם** (גולן אזולאי) (עונה 2): אחיינו של יאיר. היה ראש לשכת ראש הממשלה ובחשאי חבר בכיר בכת "סקורפיו", ועזר ללילי לברוח מהסוכנים של יאיר. הוא ניהל את פרויקט "המצפה" מטעם הממשלה. בהמשך חטף את איה ביחד עם דניאל ולינה. הוא הגה את הרעיון לסחוט את אדם וניני שיגנבו מהמוזיאון את היהלום הירוק של קע בתמורה למידע על איה, אך כשהוא הבין שהבכיר המסתורי העביר לאדם וניני מידע על איה ופעל נגד פקודות הזקן הוא גזר עליו עונש מוות בעקיצת עקרב. אחר כך הוא שלח את אנשי "סקורפיו" לרצוח את סוזי לאחר שנודע לו שרוחל'ה גילתה לה בטעות על ניסוי הלמדא קלאוד של השמיניה. רוחל'ה ודדי ירו בו מבלי שהצליחו להרוג אותו, אך נהרג בכל זאת בסוף העונה על ידי ניצן שזרקה עליו סכין.
* **בכיר בסקורפיו** (עונה 2): מעולם לא נחשפו פניו האמיתיות. הוא סחט את אדם וניני לגנוב מהמוזיאון את היהלום הירוק של קע בתמורה למידע על איה. כשהוא גילה ששניהם סיפרו לניצן ונעזרו בה, הוא דרש מאדם וניני להשתתף בניסוי הלמדא קלאוד כתנאי נוסף לקיום העסקה. בהמשך הוא תפס את בן-בן ורותם במצפה וביקש מהם לא לספר לאף אחד על מה שקרה, והרדים אותם באולם הקולנוע כדי שישכחו את התקרית. הוא היפנט את רותם שתפעל לטובת הכת ושתביא את היהלום. כשמולי הבין שהוא העביר לאדם וניני מידע על איה ופעל נגד פקודות הזקן, הוא גזר עליו עונש מוות בכך שנעקץ מהעקרב.
* **דניאל האריס** (תום אבני) (עונות 2–3), (ידידיה ויטל - כאשר דניאל התחזה לניני) (עונה 3): אחיו הקטן של אבשלום. מיליונר צעיר ובן הזוג של לינה. הוא השתתף בתוכנית של אלי, עזר לאילן לפרסם את השיר שכתב בפרסומת להפתעתו הלא צפויה של אילן, ושיחק ברוני ונטשה באותו הזמן. הוא היה חבר בכיר בכת "סקורפיו" וחטף את איה ביחד עם מולי ולינה. בסוף עונה 2 רוני ונטשה קשרו אותו לכיסא, אך הוא הצליח לברוח. בעונה 3 הוא שיתף פעולה עם יוליוס בנוגע לגן ה"קריפטון" ושניהם עזרו ללינה להימלט מהכלא. הם חטפו את השוטר שגיא בן דור במטרה להחליף אותו תמורת לינה, אך הרגו אותו כשניסה לברוח. הוא ירה כדור בעמרי בניסיון להרוג אותו, אך נכשל. בהמשך העונה הוא זייף את מותו כשחשבו שאיתרו אותו בחיפה. אחר כך הוא התחזה לניני כאשר יוליוס עשה לו ניתוח פנים על מנת שייראה ויישמע כמו ניני. במהלך המבצע של חברי השמיניה באיסטנבול במטרה להשיג את הקוף הלבן שהכיל חצי מנוסחת הקריפטון הוא העביר את החלק השני של נוסחת הקריפטון ללינה תוך כדי שהתחזה לניני. באופן זה הוא רצח את יואל והפליל את רוני ברציחתו. אלכס מסרה לו את הקוף השחור כשאיים עליה באקדח. הוא כביכול נפרד מרוני בזמן שהוחזקה בכלא ונישק את נטשה כאשר שתיהן חשבו שמדובר בניני. הוא הפליל את רוני ונטשה שהן עבדו בשבילו. איה כל הזמן חשדה בו שמשהו לא בסדר אצלו עד שבסוף כולם גילו שהוא התחזה לניני. לאחר שהאמת עליו התגלתה הוא וניני נלחמו במערה של יוליוס ונשפכה עליו חומצה גופריתית שעיוותה את פניו. הוא הפחיד את בן-בן ודריה בבית משפחת דביר בניסיון לחטוף את איה וניני ולשאוב מהם למדא, אך בן-בן נלחם בו והציל את דריה. לקראת סוף עונה 3 יוליוס השתיל אצלו את גן הקריפטון תוך כדי שאיבת גלי למדא מהשמיניה וכך פניו נרפאו והוא הפך למפלצת למדא. הוא רצח את אלכס כדי לקחת ממנה את התינוקות ורצח את יוליוס מתוך נקמה על כך שירה בלינה. בסוף הוא נהרג על ידי קרינת הלמדא שהשמיניה (התשיעיה) ריכזה אליו בפרק 164.
* **לינה** (אוולין קפלון) (עונות 2–3): בת דודה של נטשה. הייתה חברה בכת "סקורפיו" ובת הזוג של דניאל. בעונה 2 היא חטפה את איה עם מולי ודניאל. אחר כך היא היפנטה את נטשה שתצטרף איתה לכת "סקורפיו", ולאחר מכן ניסתה להפנט גם את אדם וקשרה אותו, אך הוכתה על ידי ניצן. אחרי שנתפסה היא נקשרה על ידי ניצן, וניני ניסה להוציא ממנה מידע שהיא חטפה את איה ושהיא עדיין בחיים. אחרי שהשתחררה מהכיסא היא איימה על חברי השמיניה עם אקדח. בהמשך היא הרדימה את אבנר שהתעורר מהשפעתה אחרי כמה שעות. בסוף עונה 2 נעצרת ונכנסת לכלא על ידי יואל. בעונה 3 נמצאת בכלא, אך נמלטת בעזרת דניאל ויוליוס. היא התחזתה לרוני על מנת להפליל אותה שהיא גנבה את הקוף הלבן במבצע באיסטנבול. היא נרצחה על ידי יוליוס בפרק 155 מפני שלא הסכימה להיות בת זוגו וכי הוא טען שהיא לא הייתה שימושית בשביל המשימה שלו ושחשבה רק על דניאל.
* **יוליוס ברגר / דוקטור קלדרון** (עמי ויינברג) (עונה 3): שירת במועצה בעבר במטרה לסייע להם ליצור את גן הקריפטון. הוא ניצל מניסיון חיסול על ידי המועצה ב-1989 כאשר היה במוסקבה והתחבא במשך 17 שנה. הוא החזיק בווירוס קטלני אשר אם מערבבים את שני הנוזלים (הירוק והכחול) הווירוס יכול להשמיד את הבא במגע איתו בתוך כ-5 דקות. הוא ודניאל עזרו ללינה להימלט מהכלא, והם חטפו את השוטר שגיא בן דור במטרה להחליף אותו תמורת לינה, אך הרגו אותו כשניסה לברוח. באמצע העונה הוא רצח את לינה מכיוון שלא הסכימה להיות בת זוגו וטען כי היא לא הייתה שימושית בשביל המשימה שלו ושהיא חשבה רק על דניאל. הוא שיתף פעולה עם דניאל בנוגע לגן הקריפטון וחטף את ניני במטרה לנסות להשתיל בו את הקריפטון ועשה לדניאל ניתוח פנים על מנת שייראה ויישמע כמו ניני, אך הניסוי נכשל מכיוון שהגן לא נקלט טוב בגופו של ניני. הוא התגלה כאביה של ניצן לקראת סוף עונה 3, ובנוסף היה הרופא המיילד של כל האמהות של השמיניה מלבד אמם של איה וניני, והוא זה ששתל להם את הלמדא בגופם. הוא היה הרופא של דגנית בזמן שהייתה בהריון עם תאומים בתחילת העונה (וכל הזמן איה חשדה בו, עד שהתגלתה האמת עליו) ושתל בה את הווירוס, כך שחלק אחד היה בגופה של דגנית והחלק השני היה בגופם של התאומים, כך שאם היא תחזיק בתאומים לאחר לידתם, שלושתם ימותו, אך בסוף ניצלו בזכות ניצן שתרמה חלק קטן מהכבד שלה שהכיל את הנוגדן לווירוס, ושני התאומים נולדו בריאים ושלמים. הוא החזיק את חברי השמיניה ואת התינוקות במערה שלו בסוף העונה ושאב למדא מחברי השמיניה, אך באמצע נורה על ידי דניאל כנקמה על כך שירה בלינה. בזמן שהוא גסס הוא דיבר עם ניצן בשביל לעזור לשמיניה (לתשיעיה) להרוג את דניאל ולהציל את עצמם, אך מת ביחד איתו בפרק 164.
* **אבשלום האריס** (יובל ינאי) (עונות 4–5): אחיו הגדול של דניאל, ומנהיג ארגון אומיקרון. הוא הפך את ניצן לרעה ואחר כך את דורי לאחר שהיא הפכה לטובה. בעונה 4 הוא שלט בדדי במטרה לשאוב למדא מתמר וירון, ושלח את עמרי וניצן להרוג את אדם, אבנר ונעמה. אחר כך חטף את השמיניה למפעל הלמדא שלו כדי לשאוב מהם למדא. לאחר הפיצוץ הוא שיתף פעולה עם דורי והחזיר לו את הלמדא. במשך כל הזמן כשעבד עם ניצן הוא שיקר לה בנוגע לשמיניה. לקראת סוף עונה 5 נרצח על ידי דורי.

### דמויות נוספות
* **ליאורה שקד** (דליה שימקו) (עונה 1): אמה המיליונרית של מיקה ואשתו של דורון. אשת עסקי נדל"ן מצליחה. היא ביחד עם בתה מיקה ואבי ארגנו מסיבה לכבוד יום ההולדת של אבי. היא רצתה להרוס מפעל בדרום (המפעל של גילה, שהיא גם אמו של אבי) כדי להקים שם לונה פארק, ובעקבות כך הסלימו היחסים בינה ובין גילה, אך התחרטה לאחר שחברי השמיניה הציעו לה רעיון חדשני לפס ייצור חדש במפעל. היא גילתה על זיוף התקף הלב של דורון בשידור החי של התוכנית "ערב ספורט", ובעקבות כך חווים משבר זוגי. לאחר ההתפטרות של דורון מהגשת התוכנית וההתנצלות שלו כלפי המשפחה, שניהם התפייסו ויצאו לשיט מסביב לעולם. בעונה 3 מתגלה שיוליוס שתל גלי למדא בבתה מיקה כאשר היא עוד הייתה עוברית בבטן שלה.
* **דורון שקד** (דן תורג'מן) (עונה 1): אביה של מיקה ובעלה של ליאורה, בעל אופי נרקיסיסטי ויהיר. הוא הנחה את התוכנית "ערב ספורט". בתחילת העונה הוא נקע את צווארו והזמין את אלי, שהייתה הפיזיותרפיסטית שלו, לטפל בצוואר שלו, ואחר כך מינה אותה לעוזרת שלו בתוכנית "ערב ספורט". מיקה ואבי חשדו שהוא מנהל איתה רומן, אך מסתבר שזה לא באמת קרה. הוא שלח את אלי להביא את אורלנדו מרטין לאולפן בשביל להתראיין ומצא אותו אחר כך בבית של אלי ורוני, אך אורלנדו ברח מהמצלמות שלו. הוא זייף התקף לב בשידור חי על מנת להחזיר את תוכניתו לתודעה ולמשוך אליה צופים. לאחר שליאורה מגלה על זיוף התקף הלב הם חווים משבר זוגי. בעקבות הטעות שעשה הוא התפטר מהגשת התוכנית והצהיר בשידור חי על מעשיו והביע חרטה עמוקה על כך שפגע במשפחתו. לאחר ההצהרה, הוא וליאורה התפייסו ויצאו לשיט מסביב לעולם ולא נראו יותר בסדרה.
* **גילה מוסקוביץ**' (שירי גולן) (עונה 1): אמו של אבי ושל שני אחים נוספים שהזכירה באחד הפרקים. עובדת במפעל לייצור בגדים בדרום. כשליאורה החליטה להרוס את המפעל שלה ולהקים לונה פארק במקומו, הדבר גרם להסלמה ביחסים בינה ובין ליאורה, אך המפעל ניצל עקב רעיון חדשני של חברי השמיניה לפס ייצור חדש במפעל. באחד הפרקים בעונה 1 היא באה לבקר בבית משפחת שקד לכבוד יום ההולדת של אבי ומפתיעה את בנה. בעונה 3 מתגלה כי יוליוס שתל גלי למדא בבנה אבי כאשר הוא עוד היה עובר בבטן שלה.
* **ירדנה הלוי** (אורחת בעונה 1): אמם של אדם ורותם ואשתו של אבנר, אשר מתגרשים בטרם אירועי עונה 2. בעונה 3 מתגלה כי יוליוס שתל גלי למדא בבנה אדם כאשר הוא עוד היה עובר בבטן שלה.
* **אורלנדו מרטין** (רודריגו גונזלס) (אורח בעונה 1): כדורגלן שעלה לארץ לאחר שנודע בתוכנית "ערב ספורט" שאמו יהודייה. אלי הסכימה להסתיר אותו בביתה מפני עיתונאים שרוצים לראיין אותו, והיא ניהלה איתו רומן קצר, אך לאחר שדורון מצא אותו בביתה וניסה לראיין אותו, הוא ברח מהמצלמות. בהמשך הוא הסכים להתראיין מול אלי באולפן של "ערב ספורט" לראיון בלעדי. הרומן בינו ובין אלי הסתיים כאשר היא גילתה במגזין שהוא נפגש עם מישהי אחרת במסיבת בריכה, ומאז לא נראה יותר בסדרה.
* **רוחל'ה קשתי-נועם** (מיקי קם) (עונות 1–2): הייתה מנהלת בית הספר בו למדו חברי השמיניה. מתבלבלת כל הזמן בשמות (בעיקר של דגנית) וחטטנית מאוד. במשך עונה 1 היא כל הזמן חשדה בכיתה ט'8 שהם מסתירים משהו, ולאחר שגילתה על פרויקט "השמיניה" היא הבטיחה לאבנר לשמור את הסוד בתנאי שיפעלו על פי חוקי בית הספר. היא מינתה את דדי בתור המורה המחליף של דגנית, ואחרי שדגנית חזרה היא קידמה אותו להיות מורה קבוע להיסטוריה. היא הוקפאה על ידי הווירוס שהיה אמור להיות מיועד לדגנית, אבל בהמשך חזרה לעצמה. במהלך העונה הכירה את יאיר ובסוף העונה היא נישאה לו. בעונה 2 היא מנסה להיחשף לתקשורת בתור הגברת הראשונה והתארחה בתוכנית של אלי, אך כאשר רותם הצטרפה לתוכנית היא השפילה אותה בשידור חי. בהמשך היא הביאה את סוזי, כתבת מהערוץ הראשון, אשר עשתה עליה תוכנית בשם "יום בחיי רוחל'ה קשתי-נועם" (שבין היתר הכריחה את יאיר בעלה להשתתף), אך התוכנית לא הצליחה. היא בטעות גילתה לסוזי הכל על השמיניה, המצפה והניסוי של הלמדא קלאוד. כשמולי גילה על הדברים היא התעמתה איתו כשניסתה לירות בו ללא הצלחה. בסוף עונה 2 היא הפכה למנחת טלוויזיה במקום אלינור ואפילו אירחה את רותם. בעלת חיבה גדולה לקקטוסים.
* **אילן הרמן** (לירון לב) (עונות 1–2): חייל בצנחנים והיה בן זוגה של רוני בתחילת עונה 1. בהמשך נפצע ומורדם בבית חולים. לאחר שהתעורר מהפציעה הוא מגלה את גילה האמיתי של רוני, ונהיה חבר של אחותה, אלי. הוא ניצח בתוכנית ריאליטי לשירה בשם "הסטאר של מחר" עם השיר "אלינור". בעונה 2 הוא הוציא שיר שלא הצליח בקרב הציבור שנקרא "שיר המגב". דניאל ניסה לעזור לו לפרסם את השיר בפרסומת, מה שגרם לו להתעצבן על המעשה. לאחר שרוני נפרדה מדניאל כשקינאה בקשר שלו עם נטשה, הוא ורוני התנשקו ללא ידיעתה של אלי. בסוף העונה הוא נסע עם אלי לגור איתה בלונדון בפרק 109 לאחר שהיא הסכימה להנחות שם את MTV, ומאז לא נראה יותר בסדרה.
* **אפי** (רובי דואניאס) (אורח בעונות 1–2): המפיק והבמאי של תוכנית "ערב ספורט". בעונה 1 הוא הציע לאלי להנחות את התוכנית במקום דורון כשגילה בה את הפוטנציאל. בעונה 2 הוא הפך לסוכן בינלאומי והציע לאלי להנחות את MTV בלונדון. הוא זימן אותה לאודישן שלאחר מכן היא התקבלה ולא נראה יותר בסדרה.
* **אירנה** (מוזכרת בעונות 1–2): הייתה סבתה של נטשה (לא ברור אם גם של לינה). היא הורישה לנטשה תיק שבהמשך דורי תיקן אותו. בהמשך נטשה, רוני, מיקה וניצן זימנו את נשמתה דרך לוח לזימון רוחות ועלתה המילה "דושנקה" ונטשה נבהלה בעקבות זאת.
* **עו"ד יקותיאל חלבי** (יניב פולישוק) (עונה 1, אורח בעונות 2–3): בעונה 1 עורך הדין של ליאורה שהושכר בשביל להגן על אבנר במהלך המעצר שלו לאחר שהופלל על ידי לילי. בעונה 2 הוא עזר לאבנר ודדי במשפט על סגירת פרויקט "השמיניה". בעונה 3 הוא ייצג את רוני, לבקשת דדי, בתיק רצח יואל עד שנסחט על ידי אלכס ובעקבות כך התפטר מייצוגה בתיק זה. מאז פרק 152 לא נראה יותר בסדרה למרות שדדי גילה בעצמו על כך שאלכס סחטה אותו.
* **סוזי מר חיים** (הדר לוי) (עונה 2): כתבת מהערוץ הראשון אשר באה לצלם תוכנית על יום בחיי אשת ראש הממשלה. היא מגושמת ושוברת מתנות של ראש הממשלה בטעות, ותמיד אומרת שהיא "קלמזי". כחלק מקשריה עם רוחל'ה היא בטעות נחשפה למידע רגיש, בין היתר בנושא השמיניה, המצפה והניסוי של הלמדא קלאוד. לאחר שעובדה זו התגלתה למולי הוא שלח את אנשי סקורפיו "לטפל" בה, והם רצחו אותה.
* **שלומיק דרור** (צק ברקמן) (עונה 2): בן זוגה לשעבר של דגנית. הוא נסע להודו בזמן שדגנית הייתה בהריון. אחר כך הוא חזר אחרי 11 שנים וגילה בהמשך העונה שהוא אביו של בן-בן. בסוף העונה הציע נישואים לדגנית כהתנצלות על מעשיו בעבר, אך היא סירבה לו והחליטה להישאר בת הזוג של דדי. מאז הוא לא נראה יותר בסדרה.
* **אלכסנדרה** (יפה גבאי) (אורחת בעונות 2–3): מגדת עתידות מהתוכנית של אלינור שאליה רוני באה לבקר בשביל לדעת מה הולך לקרות לה ולחבריה בעתיד. באחד הפרקים של עונה 3 ניצן הצטרפה לרוני במפגש איתה. היא נעלמה בפרק 126 לאחר חיזיון על העתיד לקרות לדגנית בזמן לידת התאומים ולא ידוע מה קרה איתה לאחר מכן. ניני וניצן גילו שמישהי אחרת לקחה את מקומה.
* **פזית** (שירה קצנלנבוגן) (אורחת בעונות 2–3): מדריכה במוזיאון בעונה 2, וספרנית בספרייה בעונה 3. כשחברי השמיניה הוחזקו בספרייה על ידי ביז'ו עם פצצה בידיהם, היא חשפה שהיא למעשה בלשית במשטרה. בנוסף היא מתאהבת באדם ועזרה לו להוציא את רוני מהכלא. בפרק 152 היא נישקה את אדם, ואיה תפסה אותם בזמן הנשיקה. מאז לא נראתה יותר בסדרה.
* **דריה** (סמדר חייט) (עונה 3): ילדה מקובלת, וחברתה של רותם. מאוד מחבבת את אדם, אחיה הגדול של רותם. בן-בן מאוהב בה. היא ורותם הגיעו לבית משפחת דביר בזכות איה שהביאה אותן במטרה להציל את מסיבת יום ההולדת של בן-בן. בפרק 141 היא הזמינה את בן-בן לרקוד איתה, ובהמשך העונה בן-בן הציל אותה מפני דניאל שהפחיד אותם בבית משפחת דביר. לאחר מכן היא הפכה לבת זוגו של בן-בן. בפרק האחרון לעונה (165), נראתה לאחרונה עם בן-בן בלוקרים של בית הספר ושמו לב למיקה, נטשה והבחור החדש שהכירה חולפים על פניהם לאחר שנמחק להן הזיכרון.
* **שגיא בן דור** (מוריס כהן) (אורח בעונה 3): שוטר שנחטף על ידי יוליוס ודניאל במטרה לבצע חילוף איתו תמורת לינה שהייתה בכלא. הם הרגו אותו כשניסה לברוח.
* **איגבן טדאוש** (נתן נתנזון) (אורח בעונה 3): סוחר עתיקות מבוקש באיסטנבול שאצלו נמצא הקוף הלבן שהכיל חצי מנוסחת הקריפטון. במהלך המבצע של השמיניה באיסטנבול, מיקה, נטשה וניצן הרגו אותו בטעות בזמן שלקחו ממנו את הקוף הלבן.
* **מירי** (מוזכרת בעונה 3): דודתה של מיקה שאיפשרה לאחייניתה ולאבי לשהות בביתה במהלך חופשת הקיץ ולהזמין את חבריהם לבלות איתם בזמן שהיא בחופשה ביוון. לאחר שנודע שהחופשה שלה התקצרה, מיקה חזרה לביתה ואבי עבר לגור עם צ'כוב.

## פרקים
### עונה 1

### עונה 2

### עונה 3

### השמיניה - הדור הבא (סדרת בת)
#### עונה 4 (1)

#### עונה 5 (2)

### פרקי ספיישל מאחורי הקלעים

## מונחים חשובים
* **גלי למדא** - גלי מוח אשר נמצאים אצל כולם, אבל אצל ילדים מחוננים גלי הלמדא חזקים יותר ולהם כוח אנרגטי רב ובעיקר כאשר הם מתבגרים עד גיל 18, ואז הגלים הללו נחלשים ככל שגדלים. את גלי הלמדא מקבלים בירושה מאחד ההורים, אבל רוב השמיניה קיבלה את הלמדא דרך מדען בשם יוליוס ברגר שהשתיל אותם בתוך בטנן של אמהותיהם כאשר עוד היו עוברים. ניתן למדוד, לשאוב ואפילו למחוק אותם.
* **LSR** - (שם קיצור ל-Lambda Scan Reader). מכשיר דמוי אוזניות שנוצר על ידי אבנר. נועד למדידת ולשאיבת גלי למדא. ה-LSR היו בכל חמש העונות, אך בעיקר בעונה 1 כשאבנר חילק את המכשירים לחברי השמיניה בכיתה ט'8.
* **טורבו טיים** (עונות 1–2) - מכונה בעלת יכולת להאיץ ולעכב את תהליך ההתבגרות. יכולה להפוך אדם למבוגר/צעיר יותר מגילו האמיתי. המכונה נבנתה על ידי עמוס בעונה 1 כאשר השתמש בה כדי לבגר את ילדיו מאיה ויונתן מגיל 10 לגיל 15 והפך אותם לאיה וניני. בהמשך עמוס הצעיר את עצמו ב-20 שנה והפך לדדי. רוברטו השתמש במכונה על מנת לרפא את עמוס (דדי) ממחלה קטלנית באמצעות שאיבת למדא מאיה וניני. הטורבו טיים הוצא מחוץ לחוק בתחילת עונה 2 בעקבות המשפט על סגירת פרויקט "השמיניה" בבית הספר, אבל חלק מהמכונה נמצא בכת סקורפיו. הזקן (מנהיג הכת) נכנס למכונה על מנת להצעיר את עצמו, אך דדי תכנת את הטורבו טיים שתגרום לתופעות לוואי שהמיתו את הזקן מזקנה מואצת. המכונה אוזכרה רבות בעונה השלישית. בסוף העונה החמישית ירון ותמר מצאו חלק מתוכניות הבנייה של המכונה לאחר שהם פרקו את הארגזים בבית שאבשלום הכין להם שדמה לביתם הקודם, ושהוא הפך אחרי מותו לביתם הקבוע.
* **כיתה ט'8** (עונה 1) - כיתת מחוננים בבית הספר "רבין" אשר בה התממן הפרויקט של השמיניה, וחברי השמיניה למדו בה עד שהפרויקט נחשף בסוף העונה. דגנית הייתה המחנכת שלהם, דדי היה המורה שלהם להיסטוריה, אבנר היה האחראי על הפרויקט, ורוחל'ה הייתה המנהלת שלהם בבית הספר לפני שהכירה את יאיר. בעונה 2 החדר שבה הייתה כיתה ט'8 הפך לחדר קרמיקה.
* **למדא קלאוד** (עונות 2–5) - ענן למדא שנוצר כאשר לפחות שישה ילדי למדא נמצאים בסמוך זה לזה. באמצעות הלמדא קלאוד ניתן להעביר מחשבות, ללמוד דברים ואף לדבר בטלפתיה. בנוסף ניתן להשתמש בענן בצורת קרינה שיכולה להרוג בן אדם (כמו חברי השמיניה/התשיעיה שהשתמשו בענן ליצור ממנו קרינה שהרגה את דניאל בסוף עונה 3). בסוף העונה החמישית חברי השמיניה החדשה (השישיה + תמר וירון) השתמשו בענן נגד דורי, שהפך למפלצת למדא, טרם ירתה בו נטשה.
* **כדורי אפסילון** (עונות 2–3) - כדורים שאבנר בנה המותאמים לכל אחד מחברי השמיניה לפי צבעם הייחודי (ניני-כחול, איה-ירוק, נטשה-כתום, דורי-סגול, אדם-אפור, מיקה-אדום, אבי-צהוב, רוני-ורוד, ניצן-שחור). הם נועדו למדוד את גלי הלמדא שלהם בצורה הרבה יותר טובה, בטוחה ומתקדמת מה-LSR. הם הופיעו במצפה בעונה 2 והוזכרו בעונה 3.
* **המצפה** (עונה 2) - חלל סודי מיוחד המכיל את הטכנולוגיות מהמתקדמות בעולם, אשר נועד לאפשר לשמיניה לפעול בצורה הטובה ביותר וללא הפרעות. המצפה נפתח כשמולי הסכים להיות הממונה על הפרויקט לאחר שאבנר ודדי זוכו מהמשפט, והוא ממוקם מאחורי מכונת שתייה בקניון עזריאלי. נסגר בסוף העונה.
* **סקורפיו** (עונה 2) - כת המונהגת על ידי אדם זקן וסמלה הוא עקרב. הכת מאמינה בחיי נצח ועושה כל שביכולתה על מנת להשיג את מטרה זו על ידי שאיבת למדא. הסלוגן של הכת הוא: "סקורפיו אינפיניטו" (פירושו עקרב לנצח בלטינית). בכת נמצאו בין היתר דניאל, מולי, לינה, לילי והזקן (שבהמשך מתגלה כי הפך לזקן במכונת הטורבו טיים). בסוף העונה הכת נסגרה לאחר שלינה ולילי נעצרות, דניאל בורח, ומולי והזקן מתו.
* **היהלום הירוק של קע** (עונה 2) - יהלום בעל כוחות מכושפים שהוחבא בתוך המומיה של הפרעה המצרי קע, אחרון שליטי שושלת הפרעונים הראשונה. בכיר בכת "סקורפיו" סחט את אדם וניני לגנוב את היהלום מתוך פי המומיה שהוצגה בתצוגה במוזיאון תל אביב, ובתמורה לכך יספק להם מידע על איה. אדם וניני נעזרו בניצן על מנת להשיג את היהלום, ולאחר שהיהלום הועבר לידי סקורפיו בעזרת רותם שהייתה מהופנטת, הוא הורכב על מטהו של הזקן והעניק לו כוחות לשטיפת מוח.
* **המועצה** (עונות 3–5, מוזכרת בעונה 1) - ארגון חשאי הפועל במקביל למוסד ולשב"כ. מפעיל סוכנים למשימות מיוחדות בארץ ומחוצה לה. בין היתר אחראית המועצה לפיקוח אחר מקורות ושימוש באנרגיית למדא, אך בסוף העונה השלישית מסתבר שהמטרה שלה להשתמש בשמיניה בתור נשק וכך לשאוב מהם למדא וליצור צבא קריפטון בלתי מנוצח. המפקדה של המועצה ממוקמת במסווה של מוסך רכבים. נסגרה בסוף הסדרה.
* **קריפטון** (עונה 3) - גן מלאכותי אשר נועד ליצור את ה"אדם המושלם": צעיר לנצח, בעל תוחלת חיים ארוכה, וחסין מכל פגע. הנוסחה לקריפטון מחולקת ל-2 וכתובה על פוסטרים הנמצאים בתוך הקוף הלבן והקוף השחור. על מנת שהגן ייקלט בגוף יש צורך להשתמש באנרגיית למדא. תחילה הגוף של ניני לא קלט את הגן, אך גופו של דניאל קלט אותו ובכך ריפא את פניו והפך למפלצת למדא עד שנהרג על ידי קרינת הלמדא של השמיניה (התשיעיה). המועצה התכוונה להשתמש בגן הקריפטון בשביל ליצור צבא בלתי מנוצח.
* **הקוף השחור** (עונה 3) - פסל של קוף בצבע שחור, אשר נמצא במקדש של סקורפיו ומכיל בתוכו חצי מהנוסחה לקריפטון. מתגלה שלילי השיגה אותו מאיגבן טדאוש, ונשמר אחר כך אצל אלכס במועצה, אבל היא מסרה לדניאל את הקוף השחור כשאיים עליה באקדח והוא השיג אותו בשביל לפצח את נוסחת הקריפטון.
* **הקוף הלבן** (עונה 3) - פסל של קוף בצבע לבן, אשר נמצא אצל סוחר עתיקות בשם איגבן טדאוש ומכיל בתוכו חצי מהנוסחה לקריפטון. רוני הופללה על ידי דניאל בחשד שגנבה את הקוף הלבן ונכנסה לכלא בעקבות כך, אך למעשה דניאל (שהתחזה לניני) ולינה (שהתחזתה לרוני) גנבו אותו בשביל לפצח את נוסחת הקריפטון.
* **הספרייה** (עונה 3) - בהתחלה שומשה כספרייה ציבורית, אך בהמשך התגלה כי היא מיועדת לחברי השמיניה לעשות בה מה שהם רוצים מבלי שיקרה להם שום דבר רע ושלא יפריעו לסוכני המועצה בעבודתם, לעומת זאת כן קרו בה דברים רעים: השתלת פצצה על ידי ביז'ו (שבהמשך נוטרלה) ורצח יואל על ידי דניאל שהתחזה לניני. אבנר התקין צלחות מיוחדות המודדות את גלי הלמדא של השמיניה ברדיוס של 20 מטר והחביא אותן מאחורי תמונה בספרייה.
* **פולסר** (עונות 4–5) - מכשיר למחיקת זיכרון לטווח קצר - בשימוש המועצה. נועד למנוע מהשמיניה להיזכר בקטעים מעברם.
* **אומיקרון** (עונות 4–5) - ארגון טרור בהנהגתו של אבשלום, אשר משתלט על מוחות של אנשים ושולט בהם מרחוק, מטיל אימה ופחד על הציבור על מנת לקדם את מטרותיו. החברים שם היו אבשלום, ניצן ודורי. נסגר בסוף הסדרה.

## "השמיניה – הדור הבא"
לאחר 6 שנים מאז שהסדרה המקורית הסתיימה, גיורא חמיצר החליט לחדש את הסדרה לשתי עונות חדשות (4 ו-5) שבה צירף את השחקנים המקוריים עם שחקנים חדשים, ובכך נוצרה סדרת בת שנקראה "השמיניה - הדור הבא".

העלילה מתרחשת כמה שנים לאחר מחיקת הזיכרון של השמיניה. חברי השמיניה שנותרו: איה, ניני, רוני, דורי, נטשה, אבי ומיקה עבדו בעבודות שונות מבלי להיזכר אחד בשני. אבנר מחליט לאחד אותם מאחר שארגון הטרור "אומיקרון" בהנהגת אבשלום, אחיו הגדול של דניאל, מנסה להשתלט על העולם ומספר שלא מחק את הזיכרון של אדם שנרצח בידי ארגון הטרור. לאחר זמן קצר אבנר נרצח על ידי עמרי שהיה בשליטתו של אבשלום. בהתחלה הם סירבו, אך לאחר כמה שכנועים הם מסכימים לכך. הם לא יכלו לפעול לבדם מאחר שאין להם למדא, אז הם גייסו חמישה נערים בעלי למדא: גילי, רפאל, הגר, יותם וליאה. בהמשך הם איתרו את דניס (גם בעל למדא) שניסה לברוח מ"אומיקרון" וצירפו אותו אליהם, ובכך הם הפכו לשישיה החדשה. במקביל מתגלה שניצן עבדה עם אבשלום וסיפר לה שקרים על חבריה. תמר וירון גדלו להיות ילדים בעלי למדא ובעלי יכולת טלפתיה אחד לשני. בהמשך ניצן גילתה על השקרים כאשר דורי בא להציל אותה, אך דורי בוגד בה בכך שרצה להחזיר לעצמו את הלמדא. אבשלום עזר לו והוא הפך למפלצת למדא יותר מפחידה מדניאל. תמר וירון הצילו את דדי שנשלט בידי "אומיקרון", בעוד שדורי רצח את אבשלום. בניסיון לתפוס את דורי, נטשה חשבה שירתה בו אך למעשה היא ירתה בעמרי. לקראת סוף הסדרה, השישיה ותמר וירון השתמשו בקרינת הלמדא קלאוד כדי להרוג את דורי ללא הצלחה, עד שבסוף נטשה ירתה בו והצילה אותם. בפרק האחרון השמיניה הוותיקה (כולל ניצן וללא דורי) והשישיה החדשה עשו מסיבה. רפאל וגילי, ודניס והגר הפכו לזוגות, וניני ורוני, ואבי ומיקה חידשו את אהבתם. פתאום הדלת נפתחה ולא ידוע מי פתח אותה.

## ספיישל "20 שנה לשמיניה"
ב-5 ביוני 2005 עלה לערוץ הילדים הפרק הראשון אי פעם של "השמיניה", וב-5 ביוני 2025, בחגיגות עשרים שנה לסדרה, ערוץ הילדים שידר סדרת ספיישלים המוקדשת לסדרה המקורית ולמעריציה כל ראשון, שלישי וחמישי. הספיישלים הגיעו לסיומם בפרק השביעי, ב-19 ביוני 2025.

סדרת הספיישלים הצטלמה באולפן ערוץ הילדים במאי 2025. לרגל חגיגות ה-20 ערוץ הילדים העלה לערוץ היוטיוב שלו באופן חד פעמי את שלושת הפרקים הראשונים של השמיניה. עם זאת, בעקבות תחילת מלחמת ישראל-איראן 2025, החליטו להוציא במהדורה מיוחדת את כל 10 הפרקים הראשונים של הסדרה במקום שלושה פרקים. בנוסף, הערוץ העלה גם את 10 הפרקים הראשונים אי פעם של הסדרה המצליחה "גאליס", יחד עם השמיניה.

כל פרק בסדרת הספיישלים מביא כמה משחקני הסדרה המקורית (ובחלק מהפרקים מביאים שני מעריצים של הסדרה). הספיישלים באורך של כ-9 דקות כל פרק.

ניתן לצפות בספיישלים בערוץ היוטיוב של ערוץ הילדים ובאתרי טלוויזיה שונים, כגון FreeTV, שמחשיבים את הספיישלים כסדרת בת.

### סדר הפרקים

## פתיח, שיר נושא וקדימונים
במהלך הפתיח נראית החבורה כנערים נורמלים במקומות שונים בבית הספר. החבורה הופיעה לפי הסדר: ניני (ידידיה ויטל), איה (הילי ילון), נטשה (עדי הימלבלוי), דורי (דני לשמן), אדם (מיכאל אלוני), מיקה (שירה וילנסקי), אבי (אבי קורניק), רוני (דון לני-גבאי) וניצן (לימור אטיאס בשן) (למרות הצטרפותה בעונה השנייה היא הופיעה בפתיח החל מהעונה השלישית). בהגיעם למקומם הסודי המאובזר באמצעים עתידניים כגון הולוגרמות, כשרונותיהם מתפרצים: ממתמטיקה מתקדמת, דרך אמנות מרחבית, שחמט ועוד – מתגלות יכולות שהן מעבר למצופה מבני גילם. הקיר מחביא אותם בתוכו וממנו יוצא הלוגו של הסדרה. הפתיח צולם אף כקדימון שבו חברי השמיניה מכחישים את הדבר למי שמראיין אותם בנושא.

הפתיח של "הדור הבא" (עונות 4–5) מתחיל עם קיר שעליו מצוירים חברי השמיניה המקורית (ללא אדם), אחר כך הקיר מתהפך וחושף ציור של השישיה החדשה כולל תמר וירון, ולבסוף הקיר שוב מתהפך ונחשף הלוגו של הסדרה.

שיר הנושא של השמיניה, **מול כל העולם**, נכתב על ידי יוצר הסדרה גיורא חמיצר והולחן על ידי דני רייכנטל. לשיר מספר גרסאות אשר בוצעו על ידי לירון לב (לעונות 1–3) ואור טרגן (לעונות 4–5). השיר בביצוע של לב הופיע בגרסה אקוסטית בסוף העונה השנייה. בנוסף קיים ביצוע אשר יצא לרגל עונה 2, המשלב את גרסתו של לירון לב יחד עם דנידין ולרגל עונה 4 השיר הופיע בX פסטיגל ומבוצע על ידי עדי הימלבלוי ועמית יגור, כשכל אחת מהן עומדת כהשתקפות של השנייה. ביצוע נוסף של עדי, דון לני-גבאי ושירה וילנסקי היה ב"פסטיגל פנטזיה" ב-2006 וטל מוסרי שר את הפזמון בלבד. בשנת 2022 לירון לב הוציא חידוש אלקטרוני לשיר.

בנובמבר 2023, במהלך מלחמת חרבות ברזל, השיר הסתמן בציבור הישראלי ככזה ש"מקבל משמעות חדשה". באותם ימים הוציא לב גרסה שקטה לשיר, בליווי נגינתו של אלדד ציטרין בפסנתר. הביצוע הוקדש לקורבנות המלחמה ולחטופים.

בקדימון של העונה השלישית הוצג שיר אחר שנקרא "עוד קיץ אחד" שאף אותו יצרו חמיצר ורייכנטל, ובוצע על ידי שחקני הסדרה. בקדימון רואים את חברי השמיניה יוצאים לפיקניק בחורשה ליד נחל, כשדורי מתסרט את כל זה עם המסרטה שהוא הביא.

## ספרים
בעקבות הצלחת הסדרה החליטו גיורא חמיצר ועטרה אופק להוציא ספרים המספרים על משימות של השמיניה ללא קשר לעלילת הסדרה. סה"כ יצאו 5 ספרים: ה-1, באוקטובר 2005, 2 נוספים במהלך 2006, ה-4 ב-2013 וה-5 ב-2014.
* השמיניה ותעלומת המסכה הבורמזית (2005) – מסעם של השמיניה להצלת מסכה בורמזית עם כוחות מכושפים, ומניעת נפילתה בידי כוחות האופל.
* השמיניה בעקבות הקרדינל המוזהב (2006) – השמיניה נחטפת לאיטליה על ידי מכר שלהם (דניאל, שהתחזה לידיד של משפחת דביר) שמטרתו היא לחטוף את פסל הקרדינל המוזהב במעמקי ונציה ולהפוך לאדם העשיר בעולם.
* השמיניה ומזימת ליל הסמוראים (2006) – השמיניה מסכלת את מזימתו של טרוריסט יפני בעל צבא עולמי של שכירי חרב המכונים "סמוראים", שמטרתו לפוצץ את ירושלים בנשק גרעיני ברגע חתימת הסכם שלום עם סוריה ובכך למוטט את הסדר העולמי, כנקמה בעולם המערבי על רצח משפחתו בעת הטלת הפצצה הגרעינית על הירושימה.
* השמיניה - לא נפגשנו מעולם (2013) – אבנר מחק לכולם את הזיכרון, חוץ מלאדם, בנו. אדם מגלה לאיה את כל הפרטים על העבר שלה ושל כל השמיניה, וביחד הם מנסים לאחד את כל השמיניה כדי לעזור לאדם ממי שמרגל אחריו. בסוף הספר אדם נרצח. שנה לאחר מכן מתחילה עלילת העונה הרביעית.
* השמיניה - חידת הניצוץ (2014) – אבי ומיקה מגיעים לצימר בגליל של דודתה של מיקה. בן דודה של מיקה, אוריה, מבחין במשהו מוזר שמתרחש ביער. בספר מופיעות רק חלק מהדמויות, ביניהם השמיניה החדשה: גילי, רפאל, ליאה, יותם, דניס והגר, ומהשמיניה הוותיקה רק אבי, מיקה, איה וניני מופיעים.

## בתרבות
*בסדרה הקומית "הפיג'מות" כשגרי (יניב פולישוק) מגלה שלבתו רוני יש חבר מבוגר (ידידיה ויטל), אז החבר מזכיר לו שהוא היה בן 16 בשמיניה. כמו כן, גרי מזכיר באחד הפרקים את תפקידו בסדרה (בתור עו"ד יקותיאל חלבי). באחד מפרקי העונה הרביעית, השלישייה התקבלה לסוכנות ניצבים ובעבודתם הראשונה הם הלכו לסט של השמיניה, שבה אחרי מבחן בד קצר, נבחר עודד לככב בסצנה שמתרחשת בבית ההימורים של קאסיו בעונה השנייה, בנוסף דון לני-גבאי מופיעה בתור עצמה בפרק כשפרדי מציע את עצמו שיהיה הסוכן החדש שלה. בתחילת העונה החמישית, בגן העדן של הסדרות נראות דון עצמה ומירב פלדמן (כשהיא לבושה כדפי). בפרק ה-100 של הסדרה, כשעושים לשלישיית הפיג'מות מסיבת הפתעה עם כל השחקנים האורחים ומנחי ערוץ הילדים, הנוכחים במסיבה מפתיעים את גרי בטעות, שנופל לרצפה בבהלה, מה שגורם לטל מוסרי (דדי) לרוץ אליו ולנסות לטפל בו בטענה שהוא 'היה מדען בשמיניה'.
*בסדרה האי (שגם גיורא חמיצר יצר) ישנם כמה אזכורים לשמיניה: בפרק הראשון מופיעה ילדה שרוכבת על אופניים ולובשת חולצה של השמיניה. הילדה הופיעה שוב עם אותה החולצה בפרק 25. בפרק מאחורי הקלעים של העונה השנייה, דון לני-גבאי (ששיחקה את נלי בראון בסדרה) ואפרת בן יעקב השוו את הצלחת האי להצלחת השמיניה. בתחילת העונה השלישית שאלו את אנה (אפרת בן יעקב), מייקי (דניאל מורשת), זואי (ליאת בלו) וסול (עוז זהבי) אם מחקו להם את הזיכרון בעזרת גלי למדא.
*בעונה השנייה של הטלנובלה "האלופה" שירה וילנסקי שיחקה משתתפת בסדנה של מכורים אלמונים, שמנחה הקבוצה (משה דץ) מספר שהיא מכורה לסדרות בכלל, ובפרט ל"שמיניה".
*בשנת 2020 שוחרר פאנפיק המבוסס על השמיניה על ידי מעריץ הסדרה באתר Wattpad בשם המועצה: כוח המשימה. הפאנפיק מתחיל מיד אחרי אירועי העונה השלישית, אך מזכיר את אירועי העונות הרביעית והחמישית. בנוסף הוא מכיל קרוסאובר עם סדרות נוספות של גיורא חמיצר.
*ב-21 במאי 2023 הוכרז בעמוד הטיקטוק של גיורא חמיצר על עונה חדשה של השמיניה שתעלה בפלטפורמת טיקטוק עם שחקנים חדשים, מה שאחר כך הסתבר כי זאת הייתה בדיחה.
* בשנת 2024 יצאו סרטוני רשת בכיכובם של ידידיה ודון שמציגים את חיי הנישואין של ניני ורוני כשבחלק מהסרטונים מצטרפים אורחים שהשתתפו בסדרה המקורית של השמיניה (עונות 1–3) וביניהם: הילי (איה), שירה (מיקה), דני (דורי), עדי (נטשה), אדית (דגנית), תובל (בן-בן), סמדר (דריה), שמעון מימרן (עמוס), טל מוסרי (דדי), ומיכל ינאי (תמר).
* סרטון רשת אחר בכיכובה של דון שבו היא מגלה בשיר בין היתר שאין לה שום ידע מתמטי נרחב ושהיא אינה יודעת מי הדמות שפתחה את הדלת בפרק האחרון של השמיניה (סוף העונה החמישית).

## פרסים ומועמדויות

## קישורים חיצוניים

* משה אבוטבול, פרוגי, ראיון אולפן עם "השמיניה", 17 ביוני 2014
* עמוד הפייסבוק הרשמי של "השמיניה".
* 
* 

## הערות שוליים

קטגוריה:סדרות דרמת נעורים ישראליות
קטגוריה:סדרות מדע בדיוני ישראליות
קטגוריה:ערוץ הילדים: תוכניות וסדרות
קטגוריה:HOT: תוכניות וסדרות
קטגוריה:זוכי פרס האקדמיה לטלוויזיה: תוכניות וסדרות
קטגוריה:זוכי טקס נבחרי הילדים: תוכניות וסדרות
קטגוריה:טדי הפקות
קטגוריה:תוכניות גיורא חמיצר
קטגוריה:סדרות נעורים ישראליות
קטגוריה:תוכניות וסדרות טלוויזיה שצולמו בקריית התקשורת נווה אילן
קטגוריה:סדרות טלוויזיה ישראליות שעלו לשידור בשנת 2005
קטגוריה:BIGI: תוכניות וסדרות